به‌رواری دابه‌زاندن: 21/02/2011 : 12:04:59\nرۆژی له دایكبوونی پێغه‌مبه‌ر(د.خ)\nروناكی و تیشكی ئه‌و شیعره‌ی جه‌نابی مه‌حوی ده‌كه‌مه سه‌ردێرِی بابه‌تی ئه‌مرِۆ و لێه‌وه دێمه نێو بابه‌ته‌كه‌م، كه ده‌فه‌رموێت:\nوصلى الله على ئه‌و به‌حری عیلم و عیرفـــــــــــــــــانه\nكه ده‌ركی غه‌وری ناكا غه‌یرو عیلمی الله سوبحـــانه\nچ مه‌دحێكت بكه‌م لائیـــــــــــق به‌تۆ (یاخیرخلق الله)\nمنی بێ خێری نالائیق كه جیبریلت سه‌نا خوانــــــه\nبه‌یانی گه‌وره‌یی خولقی كه‌سێ ئایه‌ت له‌شه‌ئنی بێ\nنه مه‌قدوری من وتۆیه، نه ئیشی(قس)و(سحبان)ـــه\nئه‌مرِۆ به پێی رۆژژمێری ئایینی، ده‌كاته16ی ره‌بیعی یه‌كه‌می ساڵی 1432كۆچی، واته پێنج رۆژ دوای یادی له دایكبوونی پێغه‌مبه‌ری ئیسلام، موحه‌ممه‌د(د.خ)، كه سالاَنه زۆرێك له كوردستانیان و جیهانی ئیسلامی به‌شێوه‌یه‌كی گشتی، ده‌یكه‌نه رۆژی خۆشی ده‌ربرِین و شیرینی و گولاَو پژاندن و وه‌بیرهێنانه‌وه‌ی هه‌ندێك له‌لاپه‌رِه پرشنگداره‌كانی ژیانی پیرۆزی ئه‌وكه‌سایه‌تییه گه‌وره‌یه، وێرِای ئه‌وه‌یش، له زۆرلاوه گوێبیستی خوێندنه‌وه‌ی هه‌ندێك سروود و شیعری ئایینی و پێداگوتن ده‌بین، له گه‌ڵ تێركردنی هه‌ندێك كه‌س، كه بۆنه و یاده‌كه، ده‌قۆزنه‌وه بۆ هه‌ڵته‌كاندنی گیرفانی زه‌نگینه‌كان و پرِكردنی گه‌ده و گیرفانی خۆیان، گه‌رچی به‌زۆری ئه‌وانه‌ی له نێو بازارِدا، شه‌كراوی مه‌ولوود ده‌گێرِن، هه‌مان ئه‌و دوكاندار و بازرگان و مه‌للاكانه‌ن، كه سه‌رجه‌م هه‌ژارانی شاره‌كه له ده‌ست گرانجانی و به‌زه‌یی نه‌هاتنه‌وه‌یان، به هاوولاَتیاندا ده‌ناڵێنن.\nله‌به‌ر ئه‌وه‌ی كه بۆنه‌كه ئه‌مساڵ تایبه‌تمه‌ندییه‌كی دیكه‌ی وه‌رگرت و بایه‌خێكی تا ئه‌ندازه‌یه‌ك شایانی پێ درا له‌لایه‌ن حكوومه‌ت و به‌شێك له ده‌زگاكانی راگه‌یاندنمانه‌وه، لێره‌وه به پێویستی ده‌زانم، هه‌ندێك لایه‌نی جوانی كه‌سایه‌تی پێغه‌مبه‌ر(د.خ)وه‌بیر خوێنه‌ره به‌رِێزه‌كانی رۆژنامه‌كه، بێنمه‌وه، كه هیوادارم ئه‌وانه له ئاكاریاندا ره‌نگ بداته‌وه، پشتیوان به‌خوا به پله‌ی یه‌كه‌میش، په‌نا ده‌به‌مه به‌رده‌قه‌كانی قورئان.\nسه‌رده‌می له دایكبوونی\nبه‌رله‌وه‌ی پێغه‌مبه‌ر(د.خ)چاوی به‌دنیا هه‌ڵبێنێ، وه‌ك ده‌قه‌كانی قورئان و سه‌رچاوه مێژووییه جێگه متمانه‌كان، ئاماژه‌ی بۆده‌كه‌ن، ئه‌وسه‌روبه‌نده، داده‌نرێت به‌تاریكترین سه‌رده‌می مێژووی ژیانی مرۆڤایه‌تی، كه قورئان له‌باره‌یه‌وه ده‌فه‌رموێت:\n(له‌ده‌ره‌نجام و ئاكامی ئاكارو كاری ناهه‌مواری مرۆڤه‌كان، به‌دكاری و خراپی سه‌ر زه‌وی و نێوده‌ریای گرتبووه‌وه، تا ببێته هۆكاری به‌خۆداهاتنه‌وه‌و گه‌رِانه‌وه‌یان بۆلای خوا)(1).\nله‌گه‌رِانه‌وه‌یه‌كی دووربینانه‌ماندا بۆ مێژووی ئیسلام راستی ئه‌وه‌مان بۆ ده‌رده‌كه‌وێت، كه له‌سه‌رده‌مانی پێغه‌مبه‌ر(د.خ) و یارانیشیدا، سالاَنه ئه‌و یاده نه‌كراوه‌ته‌وه، به‌لاَم ئه‌مرِۆ، كه ئێمه ده‌بینین له‌سه‌رانسه‌ری جیهانی ئیسلامیدا، بایه‌خێكی زۆر به یادی له دایكبوونی پێغه‌مبه‌ر(د.خ)ده‌درێت و ده‌گه‌رِێینه‌وه بۆ فه‌توا و گوتاری زانایانی كۆن و هاوچه‌رخ و دووربینی كردن له فه‌توادا، ئه‌وه‌مان بۆ ده‌رده‌كه‌وێت، كه ئه‌م یادكردنه‌وه‌یه، وێرِای ئه‌وه‌ی كه ئایین به پێویستی نه‌گێرِاوه، ئه‌گه‌ر به میانرِه‌وییانه و به‌ده‌ر له زێده‌رِۆیی بێت له پێداگوتن و پێداهه‌ڵدانی پێغه‌مبه‌ر(د.خ)، ده‌چێته نێو قاڵبی كاره رێگه‌پێدراو(موباح)ـه‌كانه‌وه و بوارێكی باشه ده‌رِه‌خسێت بۆ برِواداران و پسپۆرِ و شاره‌زایان، كه تیایدا ئاورِدانه‌وه له ژیاننامه‌ی بكه‌ن و ئاكاره جوانه‌كانی وه‌بیر خه‌ڵكی بێننه‌وه، قورئانیش له زۆر جێگه‌دا باسی له‌وه‌كردووین، بۆ كه وه‌بیرهێنانه‌وه، چه‌ند به‌سووده بۆبرِواداران و ده‌فه‌رموێت:\n(وه‌بیر خه‌ڵكی بێنه‌ره‌وه چونكه وه‌بیرهێنانه‌وه سوود ده‌گه‌یه‌نێت به برِواداران)(2).\nئه‌وه‌یشمان له یاد بێت كه باشترین شێوه‌ی ده‌ربرِینی خۆشه‌ویستی بۆپێغه‌مبه‌ر(د.خ)، شوێنكه‌وتنی سوننه‌ته‌كانێتی، كه قورئان ده‌فه‌رموێت:\n(پێیان بڵێ: ئه‌گه‌ر ئێوه خواتان خۆشده‌وێت شوێن من بكه‌ون خوایش ئێوه‌ی خۆشده‌وێت)(3).\nئه‌گه‌ر گه‌لانی دنیا جارێك پێویست بێت له‌سه‌ریان له بۆنه پیرۆزه‌كاندا په‌یمان تازه‌بكه‌نه‌وه بۆ زیاتر خزمه‌تكردن به دۆزه رِه‌واكانیان، له‌سه‌ر ئێمه‌ی كورد، سه‌دان بار پێویست تره و ده‌بێ ئه‌و بۆنه تایبه‌تییانه به هه‌ل بزانین، بۆ زیاتركردنی دڵسۆزیمان بۆ خوا و خاك و خه‌ڵكی و به‌كرده‌وه به دیاری بخه‌ین، كه ئێمه نه‌ته‌وه‌ی خۆمان ده‌وێت و پشتیوانی ده‌كه‌ین له حكوومه‌ته‌كه‌ی، هه‌رلێره‌یشه‌وه داوا ده‌كه‌م له وه‌زاره‌تی ئه‌وقاف و یه‌كێتی زانایانی ئیسلامی له كوردستان، كه یادكردنه‌وه‌كانی مه‌ولوود بخه‌نه ژێر كۆنترِۆڵی خۆیان و نه‌هێڵن كه‌سانێكی ده‌روون نزمی خۆدۆرِ و ئه‌ڵقه له گوێی بیانی، سۆزی برِواداران و كۆبوونه‌وه‌كانیان له مزگه‌وتان، بقۆزنه‌وه و به‌كاریان بێنن بۆ مه‌رامه سیاسیه‌كانی خۆیان و له‌و یاده‌دا له باتی باسی ئاكاره جوانه‌كانی پێغه‌مبه‌ر(د.خ)، بكه‌ونه پرِوپاگه‌نده‌ی حزبی و باسكردن له هه‌ندێك كه‌موكورِی، كه هیچ كارێكی مرۆڤ نییه به‌دووربێت له‌ره‌خنه و نه‌هێڵن ئه‌و كه‌س ولایه‌نانه، به‌ناوی باسكردن له كه‌مته‌رخه‌مییه‌وه زمانی قینی نێو ناخیان به‌گه‌رِبخه‌ن لێمان، با زۆرتر باسی لایه‌نه پرِله به‌خششه‌كانی ژیانی ئه‌وكه‌سایه‌تییه‌مان بۆبكه‌ن، نه‌وه‌ك وتنه‌وه‌ی ئه‌و باسی جه‌نگانه‌ی كه له‌سایه‌ی به‌رنامه‌كانی ته‌له‌فزیۆن و فلیمه‌كانی وه‌ك ریساله‌وه، خه‌ڵكی هه‌موویانی له‌به‌ركردوون، باسمان له خۆشیی ژیان بۆبكه‌ن و هانی خه‌ڵكی بده‌ن بۆ پێشخستنی شارستانی و گه‌یشتنمان به‌رِیزی خه‌ڵكی و دروست كردنی ئامێری خزمه‌تگوزاری و پێشكه‌وتنی ته‌كنۆلۆژیا.\nپێغه‌مبه‌ری مزگێنی و میهره‌بانی(د.خ)\nخوای گه‌وره له‌چه‌ندین ئایه‌تی قورئاندا، باس له‌ئامانجه‌كانی ناردنی پێغه‌مبه‌ر(د.خ)ده‌كات و پێمان ده‌فه‌رموێت:\nیه‌كه‌م: (ئه‌ی پێغه‌مبه‌ر، ئێمه تۆمان ناردووه بۆئه‌وه‌ی:\n1: گه‌واه(شایه‌ت) بیت به‌سه‌ریانه‌وه.\n2: ناردومانی بۆئه‌وه‌ی مزگێنیان پێَ بده‌یت.\n3: ناردومانی بۆئه‌وه‌ی بیانترسێنی له‌ئاكامی خراپكاری.\n4: ناردوومانی بۆئه‌وه‌ی خه‌ڵكی بانگ بكه‌یت بۆلای خوا و له‌به‌رخوا، به‌پێی فه‌رمانی ئه‌و.\n5: ناردومانی بۆئه‌وه‌ی ببیته چرای رۆشن و رێگه‌یان بۆ رۆشن بكه‌یته‌وه. ده‌مزگێنی بده به‌برِواداران، كه‌له‌لایه‌نی خواوه به‌خشش و میهره‌بانی زۆریان بۆئاماده‌كراوه(4).\nدووه‌م: له‌شوێنێكی دیكه‌دا ده‌فه‌رموێت:\n(ئه‌ی خه‌ڵكینه، خوای گه‌وره شه‌ریعه‌تێكی بۆئێوه هه‌ڵبژاردووه و بۆی كردونه‌ته ئایین، كه وه‌ك ئه‌وه وه‌هایه كه فه‌رمانی پێ دابوو به نوح پێغه‌مبه‌ر و ئه‌وه‌ی، كه بۆمحمدمان ناردووه و ئه‌وه‌یه، كه بۆ ئیبراهیم وموسا و عیسایشمان ناردووه، ئه‌وفه‌رمانه‌یش بریتیه له‌وه‌ی، كه‌ده‌بێ، ئایینی خوا پیاده‌بكه‌ن و تووشی ناحه‌زی ولێكجودایی نه‌بن، كه به‌رِاستی به‌لای ئه‌وكه‌سانه‌وه، كه هاوه‌ڵ بۆ خوا په‌یدا ده‌كه‌ن، ئه‌وبانگه‌ی ئێوه، زۆر گه‌وره‌یه، به‌مانا، كه‌بانگیان ده‌كه‌ن بۆلای خوای تاكوته‌نیا، به‌راستی خوای گه‌وره، ئاره‌زوو و ویستی له كێ بێت هه‌ڵی ده‌بژێرێت و بۆخۆی رێنمویی ئه‌و كه‌سانه ده‌كات كه‌بۆلای ده‌گه‌رِێنه‌وه)(5).\nسێیه‌م: (سه‌وگه‌ند به‌په‌روه‌ردگاری تۆ، برِوای هیچ برِوادارێك دانامه‌زرێت، تا تۆ نه‌كه‌نه دادوه‌رو سه‌رپشكی هه‌ر رێنمووییه‌ك و رێكه‌وتنی هه‌رناكۆكیه‌كی نێوانیان، پاشانیش هێنده به‌دڵ وده‌روون به‌برِیار و دادپرسییه‌كه‌ت رازی ببن، كه له‌نێو ده‌روونیشیاندا، له‌سه‌ر برِیاره‌كانت، ناره‌زایی نه‌بێت و خۆ وه‌ده‌سته‌وه بده‌ن)(6).\nچواره‌م: (له‌ناوخه‌ڵكیدا، كاربه‌وپه‌یامه بكه، كه خوا ناردوویه‌تییه‌خواره‌وه بۆ، كارپێكردن و دادپرسین پێی و شوێن خواست وئاره‌زووه‌كانیان نه‌كه‌ویت!، وریاى خۆت به له‌خشته‌ت نه‌به‌ن و وات لێبكه‌ن له‌هه‌ندێك له‌په‌یامه‌كانی خوا، كه‌بۆی ناردووی به‌دوورت بخه‌نه‌وه، تۆكاری خۆت ئه‌نجامبده، ئیتر ئه‌گه‌ر ئه‌وان پشتیان تێكرد، باش بزانه كه‌خوای گه‌وره، ده‌یه‌وێت له‌ئه‌نجامی تاوانكارییاندا، تۆڵه‌ی هه‌ندێ له سه‌رپێچێكانیان، لێ بستێنێت، كه به‌راستی زۆرینه‌ی خه‌ڵك حه‌زیان به‌خراپه‌یه و تاوانبارن)(7).\nپێنجه‌م: (په‌روه‌ردگاری ئێوه ئه‌وخوایه‌یه، كه له‌نێو نه‌خوێنده‌واره‌كاندا، پێغه‌مبه‌رێكی هه‌ڵبژارد، كه ئایه‌ته‌كانی خوایان بۆ ده‌خوێنێته‌وه‌و ده‌روونیان به‌رزده‌كاته‌وه و بۆیان ده‌پارێته‌وه‌و زانست و حیكمه‌تیان فێرده‌كا، گه‌رچی به‌رله‌هاتنی ئه‌و، ئه‌وان له‌گومرِاییه‌كی زۆر دیاردا بوون)(8).\nشه‌شه‌م: (به‌رِاستی گه‌ر ئێوه بتانه‌وێ مامۆستای باش بۆخۆتان هه‌ڵببژێرن و لێیه‌وه فێری كاری چاك ببن، پێغه‌مبه‌ری خوا(د.خ)، بۆئه‌وانه مامۆستایه كه بیرله‌رازیكردنی خواو دابینكردنی خۆشیی رۆژی دوایی ده‌كه‌نه‌وه و زۆر یادی خوا ده‌كه‌نه‌وه)(9).\nئه‌ركی سه‌رشانمان له‌ئاست پێغه‌مبه‌ر(د.خ)\n1: خۆشه‌ویستی بۆی.\n2: ملكه‌چی بۆفه‌رمانه‌كانی.\n3: شوێنكه‌وتنی سوننه‌ته‌كانی.\n4: رازیبوون به‌شه‌ریعه‌ته‌كه‌ی.\n5: رێنماییكردنی خه‌ڵك بۆكاره‌جوانه‌كانی و ئایینه‌كه‌ی.\n6: خزمه‌تكردن به‌ئایینه‌كه‌ی.\n7: زۆر سه‌لاَواتدان له‌سه‌ری.\n8: خۆشه‌ویستی بۆئالوبه‌یت و خانه‌واده‌كه‌ی.\n9: بایه‌خدان به شێوازی په‌روه‌رده‌كردنی بۆمنداڵ و خێزان.\n10: ده‌ستپاكی و ئه‌مانه‌تپارێزی.\n11: لێبووردن و میهره‌بانی.\n13: خۆپاراستن له‌قسه‌ی پاشمله.\n14: خۆپاراستن له دوورِوویی.\n15: خۆ به‌كه‌مزانین و ته‌وازوع و رووخۆشی.\n16: رێزگرتن له‌دراوسێ.\n18: سوپاسگوزاری بۆخوا و پاشان هه‌ركه‌س كه‌چاكه‌ی له‌گه‌ڵ كردی.\n19: وابه‌سته‌بوون به‌نیشتمانه‌وه.\n20: ئیخلاسكردن له‌په‌رستش و كاره‌كاندا.\nناكرێ مرۆڤ باس له ژیانی پێغه‌مبه‌ربكات و (د.خ)له‌هه‌مان كاتیشدا باسی، كه‌مێك له موجیزه گه‌ردوونییه‌كانی نه‌كات، ئه‌و موجیزانه‌ی، كه گه‌لێك زۆربوون و زۆریش باسكردنیان باوه له‌نێوموسڵمانانی جیهاندا، به‌تایبه‌تی له‌م سه‌رو به‌ندی مه‌ولید خوێندنه‌وه‌دا، به‌زۆری باسیان لێده‌كرێت، كه هه‌ر له‌سه‌ره‌تایشه‌وه ئه‌وه‌ده‌ڵێم: پێویسته له‌وه‌ئاگاداربین، كه هه‌رگیز، له‌لایه‌ن زانایانه‌وه، باسكردن له موجیزه‌كانی پێغه‌مبه‌ر(د.خ) نه‌كراوه‌ته كۆڵه‌كه و بنه‌ما بۆ به‌هێزكردنی بانگكردنی خه‌ڵكی بۆ شوێنكه‌وتنی ئایینی ئیسلام!، ته‌نانه‌ت یاره‌كانی پێغه‌مبه‌ر(د.خ) و دوای ئه‌وانیش(تابیعین)به‌كه‌می نه‌بوایه، باسیان له موجیزه‌كان، نه‌ده‌كرد و بۆ بانگه‌كه‌یان، پشتیان پێنه‌ده‌به‌ستن، به‌لاَم له دوای ئه‌وانه‌وه، خه‌ڵكی كه‌وتنه بایه‌خ پێدان و ده‌ماو ده‌م باسكردن و گێرِانه‌وه‌یان، كه زۆر به‌داخه‌وه، له‌وگێرِانه‌وه و نووسینانه‌یشیدا، موجیزه‌كانیش كه‌وتوونه‌ته ژێر ته‌وژمی كه‌مو زیاد كردن. دروستكردنی به‌ناو فه‌رمووده‌ی ده‌ست هه‌ڵبه‌ست، ئه‌وانیشی گرتۆته‌وه، كه له‌ئه‌نجامدا، وه‌ك كلتوور ده‌یان موجیزه‌ی نارِه‌وا و نادروستیش هاتنه گێرِانه و باسكردن، سه‌رباری ئه‌وه‌یش، بابه‌تی كه‌رامه‌تی پیاوچاكان و دروستكردنی سه‌دان و هه‌زاران ئه‌فسانه هاته نێو كلتووری گه‌لانی موسڵمانه‌وه، به‌تایبه‌تی، ئه‌و نه‌ته‌وه و گه‌لانه‌ی، كه عه‌ره‌به‌كان پێمان ده‌ڵێن: (عه‌جه‌م)، ئیتر ئه‌م ده‌روازه‌ی(كه‌رامه‌ت)ـــه به‌شێوه‌یه‌كی به‌رباد وبێ سنووری وه‌ها، والاَ و له‌سه‌ر پشت كرایه‌وه، كه ده‌یان ساڵ و سه‌دان نووسین و چالاكی و كۆرِو سیمینار و كتێب و توێژینه‌وه‌ی ده‌وێت، بۆ هه‌لاَ وێرد كردنی راست له درۆ و پاك له‌پیس!، جه‌نابی شێخ موحممه‌د ره‌شید ریزای ره‌حمه‌تی، ده‌ڵێ: (نیشانه گه‌وره‌كانی پێغه‌مبه‌رایه‌تی، موحممه‌د(د.خ) زۆر به‌رفره‌ترن له‌موجیزه‌كان، بۆ وێنه: ئه‌و مزگێنییانه‌ی كه هه‌ر پێغه‌مبه‌رێك، له‌باره‌ی هاتنی ئه‌مه‌وه، به‌نه‌ته‌وه‌ی خۆیداوه، له‌ژماردن نایه‌ن و پێیشیان ناگوترێت: موجیزه‌ی پێغه‌مبه‌ر(د.خ) له‌نێو كتێبخانه‌ی فاتیكاندا، ئینجیلێكی تێدایه، كه به‌خه‌تی حیمه‌یه‌ری نووسراوه و زۆریش به‌ر له‌هاتنی پێغه‌مبه‌ره(د.خ)و تیایدا هاتووه: من مزگێنی ئه‌وه‌تان ده‌ده‌مێ، كه پێغه‌مبه‌رێك له‌دوای من دێت و ناوی ئه‌حمه‌د ده‌بێت) گه‌وره‌ترین موجیزه‌یشی، كه قورئانه هه‌رخۆی ده‌یان موجیزه‌ی گه‌وره‌ی له‌خۆ گرتووه)ده‌بێ ئه‌وه‌یشمان له‌یاد بێت كه ئه‌گه‌ر به‌شێوه‌یه‌كی گشتی، به‌راوردێك بكه‌ین له‌نێوان موجیزه‌كانی ئه‌و و موجیزه‌كانی پێغه‌مبه‌رانی تردا، ئه‌وانه‌ی ئه‌و به‌دووداچوونی زۆرتریان له‌سه‌ر كراوه، به‌تایبه‌ت له‌لایه‌ن پسپۆرِ و شاره‌زایانی بواری فه‌رمووده و ژیاننامه‌ی خۆیدا، لێره‌وه وه‌ك بابه‌تێكی ئایینی و بۆ شاره‌زایی بوون، چه‌ند نموونه‌یه‌كی موجیزه‌كانیتان بۆ دینمه‌وه:\nموجیزه‌ی دووكوتكردنی مانگ\nدوو كتێبه سه‌حیحه‌كه‌ی بوخاری و موسلیم، وه‌ك ده‌یان سه‌رچاوه‌ی دیكه‌ی به‌رده‌ستی برِواداران، باسمان له‌وه بۆ ده‌كه‌ن، كه له‌سه‌ره‌تای هاتنی پێغه‌مبه‌ردا(د.خ)نه‌یاره‌كانی داوای ئه‌وه‌ی لێده‌كه‌ن، ئه‌گه‌ر ئه‌و راست ده‌كات له‌لایه‌ن خواوه هاتووه، با شتێكی وه‌هایان نیشان بدات، كه به‌ڵگه‌ی گه‌وره‌یی و راستێتی ئه‌و بێت، ئه‌ڵبه‌ت ئه‌وان مكورِییان له‌سه‌ر ئه‌وه‌ده‌كرد، كه ده‌بێ ئه‌وموجیزه‌یه، رووداوێكی گه‌ردوونی(كه‌ونی)بێت، نه‌ك خوێندنه‌وه‌ی قورئان و باسكردنی وه‌ها، كه ئه‌وان لێی به ئاگانه‌بن، ئیتر پێغه‌مبه‌ریش(د.خ)به‌ئه‌نگوشتی شایه‌تمانی ئاماژه بۆ مانگ ده‌كات و وه‌به‌ر چاوی خۆیانه‌وه ده‌بینن دووكوت ده‌بێت، ئه‌م ده‌قه له‌لای زانایانی فه‌رمووده‌زان پێی ده‌گوترێت: ته‌واتور و رای زانایان له‌سه‌ر راستییه‌كه‌ی یه‌كه، به‌لاَم هه‌ندێك كه‌س و لایه‌ن وه‌ك پابه‌ندبوون، به‌هه‌ندێك زانستی ئه‌ستێره‌ناسییه‌وه گووتوویانه: گه‌ر بوایه و ئه‌و رووداوه راست بوایه، ده‌بوو له‌مێژووی نه‌ته‌وه و ولاَته‌كاندا هه‌بوایه و تۆمار بكرایه، كه ئه‌مه‌ش مه‌رج نییه به‌هایه‌كی زۆری هه‌بێت چونكه له‌یه‌ك ئانوساتدا، له هه‌مووشوێنێكی زه‌وی، به‌یه‌ك پێوه‌ر و وه‌ك یه‌ك مانگ نابینرێت(10).\nموجیزه‌ی زۆر كردنی خواردن وخواردنه‌وه\nله‌زۆر جێگه‌دا، كتێبه‌كانی فه‌رمووده، باسی ئه‌وه‌یان بۆ كردووین، كه جاری وه‌ها بووه ئه‌وخواردن، یان ئه‌و ئاوه‌ی له‌به‌رده‌ست یاره‌كانی پێغه‌مبه‌ردا بووه(د.خ)كه‌م بووه و ئه‌ویش دوعای به‌سه‌ردا خوێندووه، ئیتر خوای گه‌وره فه‌رِی تێخستووه و زیادی كردووه، یاخود له‌نێوان په‌نجه‌كانیدا ئاوی هێناوه‌ته ده‌ره‌وه(11).\nموجیزه‌ی پێشوه‌خته باسكردن له هه‌ندێك روودا و\nله‌نێو هه‌مان ئه‌و سه‌رچاوانه‌دا به‌زۆری باس له‌وه‌كراوه، كه پێغه‌مبه‌ر(د.خ)له قسه‌یدا شتی وه‌های باسكردووه، كه فه‌رموویه‌تی رووده‌دات، وه‌ك باسكردنی له‌وه‌ی، كه سه‌رده‌مانێك دێت خه‌ڵك ماده بێهۆشكه‌ره‌كان ده‌خۆنه‌وه و ناوی تازه‌ی لێده‌نێن!، یان نه‌خۆشی وه‌ها دێته نێو خه‌ڵك، كه پێشتر نه‌بووه، یان قه‌ڵه‌وی زۆر ده‌بێت، یان ململانێی دروستكردنی مزگه‌وتی رازاوه زۆر ده‌بێت، یان باسكردنی له‌كوشتنی عه‌ماری كورِی یاسر، یان باسكردنی له‌وه‌ی، كه رۆژێ دادێت، حه‌سه‌نی كچه‌زای، ده‌بێته خوێن خۆشكه‌ری نێوان دوولایه‌ن و ئه‌مانه‌و ده‌یان و سه‌دانی دیكه‌یش(12).\nتێبینی: بۆ زیاتر شاره‌زابوون له‌م موجیزانه، بگه‌رِێنه‌وه بۆ دوو كتێبه‌ی سه‌حیحی بوخاری و سه‌حیحی موسلیم و شه‌مائیلی نه‌به‌وی، تورمزی و كتێبه‌كانی سیره و سه‌حیحه‌ی ئه‌لبانی.\nخوێنه‌ری به‌رِێز: من وه‌ك برِوادارێك برِوای ته‌واوم به‌هه‌ر موجیزه و كه‌رامه‌تێكی راست هه‌یه، كه به‌ده‌قی قورئان، یان به فه‌رمووده‌ی دروست و گێرِانه‌وه‌ی راست چه‌سپیبێت، به‌لاَم برِوام به‌وه‌یش هه‌یه، كه: ناكرێ برِواهێنان له‌سه‌ر ئه‌وبنه‌مایه دابمه‌زرێت و خه‌ڵك داوای ئه‌وه‌یان لێبكرێت!، ته‌نانه‌ت برِوابوون به‌موجیزه‌كانی پێغه‌مبه‌ر(د.خ)جیایه له‌وه‌ی، كه ئه‌مرِۆ باسیان بكه‌یت و داوا له‌خه‌ڵك بكه‌یت، كه‌ده‌بێ له‌سه‌ر بنه‌مای ئه‌وانه برِوا بهێنن، زۆر جارخوای گه‌وره، تفی پێغه‌مبه‌ر(د.خ)ی كردووه به‌چاره‌سه‌ر، بۆ ئازار و بۆنه‌خۆشییه‌ك، به‌لاَم ئه‌مه مانای ئه‌وه‌نییه، كه‌سانێك به‌ناوی رچه‌ڵه‌كه‌وه، بۆچاكبوونه‌وه و به‌ره‌كه‌ت، ئێمه تف باران بكه‌ن، موجیزه‌ی هه‌ره‌گه‌وره‌ی نه‌برِاوه‌ی پێغه‌مبه‌ر (د.خ)وه‌ك جه‌نابی مه‌حوی ده‌فه‌رموێت : (ئه‌علا موعجیزه‌ی قوربانی بم من ئایاتی قورئانه).\n(1)(به‌شێك له‌مانای ئایه‌تی 41 ی سوره‌تی روم).\n(2)(به‌شێك له‌مانای ئایه‌تی 55 ی سوره‌تی زاریات).\n(3)(به‌شێك له‌مانای ئایه‌تی 31 ی سوره‌تی ئالی عیمران).\n(4)(به‌شێك له‌مانای ئایه‌تی 45 و 46 ی سوره‌تی ئه‌حزاب).\n(5) (به‌شێك له‌مانای ئایه‌تی 13 ی سوره‌تی شورا).\n(6)(به‌شێك له‌مانای ئایه‌تی 65 ی سوره‌تی نیسا).\n(7)(به‌شێك له‌مانای ئایه‌تی 49 ی سوره‌تی مائیده).\n(8)(به‌شێك له‌مانای ئایه‌تی 2 ی سوره‌تی جومعه).\n(9)(به‌شێك له‌مانی ئایه‌تی 21 ی سوره‌تی ئه‌لئه‌حزاب).\n(10)به‌شێك له‌مانای ئه‌یه‌تی144ی سوروه‌تی به‌قه‌ره.\n(11)به‌شێك له‌مانای ئایه‌تی 27ی سوره‌تی ئه‌لفه‌تح.\n(12)به‌شێك له‌مانای ئایه‌تی 5ی سوره‌تی به‌یینه.\nژماره‌ی سه‌ردان : 5464434


2019-07-16 [08:30 AM]\nكەمێك پێش ئێستا شاندی حكوومەتی ھەرێمی كوردستان بە سەرۆكایەتی مەسرور بارزانی سەرۆكی حكوومەت گەیشتە بەغدا و لەگەڵ ھەرسێ سەرۆكایەتی عێراق كۆدەبنەوە.\nلە سەرەتادا شاندی حكوومەتی ھەرێمی كوردستان لەگەڵ بەرھەم ساڵح سەرۆك كۆماری عێراق كۆدەبنەوە. پاشان پاشاندەكە لەگەڵ ھەر یەك لە عادل عەبدولمەھدی سەرۆك وەزیرانی عێراق و محەمەد حەلبوسی سەرۆكی ئەنجوومەنی نوێنەرانی عێراق كۆدەبنەوە. لە دیدارەكانی شاندی حكوومەتی ھەرێم و ھەرسێ سەرۆكایەتییەكەی عێراق باس لە كێشە ھەڵواسراوەكانی نێوان ھەولێر و بەغدا دەكرێت".


لیژنه‌ی هه‌مواری ده‌ستووری عێراق گفتوگۆ له‌سه‌ر هه‌مواری مادده‌ی 140 ده‌كات | KURDPLAT\nلیژنه‌ی هه‌مواری ده‌ستووری عێراق گفتوگۆ له‌سه‌ر هه‌مواری مادده‌ی 140 ده‌كات\nکوردپلات 10/28/2020 02:48:00 ص ليست هناك تعليقات\nئه‌نجوومه‌نی نوێنه‌رانی عێراق رایگه‌یاند، سبه‌ی چوارشه‌ممه لیژنه‌ی هه‌مواری ده‌ستووری عێراق دوا كۆبوونه‌وه‌ی خۆی ده‌كات سه‌باره‌ت به پرسی هه‌موواری مادده‌ی (140)ی ده‌ستووری عێراق.\nله‌راگه‌یه‌ندراوێكدا ئه‌نجوومه‌نی نوێنه‌رانی عێراق بڵاویكرده‌وه: رۆژی چوارشه‌ممه لیژنه‌ی هه‌موواری ده‌ستووری عێراق لە شاری هەولێر دوا كۆبوونه‌وه‌ی خۆی ده‌كات بۆ ئه‌وه‌ی باسی هه‌موواری مادده‌ی (140) بكات،\nمادده‌ی 140ی ده‌ستوری عێراق تایبه‌ته به پرسی دیاریكردنی چاره‌نووسی كه‌ركووك و ناوچه جێناكۆكه‌كانی له سنووری پارێزگاكانی دیاله، نه‌ینه‌وا و سه‌لاحه‌دین، هه‌رچه‌نده مادده‌كه تا 31ی كانوونی یه‌كه‌می 2007ی دیاریكردبوو بۆ جێبه‌جێكردنی مادده، به‌ڵام جێبه‌جێ نه‌كراوه.\nناوه‌ڕاستی مانگی ئۆكتۆبه‌ری ساڵی رابردوو، خالید شوانی، وه‌زیری هه‌رێم بۆ كاروباری ناوچه كوردستانییه‌كانی ده‌ره‌وه‌ی ئیداره‌ی هه‌رێم دوای كۆبوونه‌وه‌ی له‌گه‌ڵ لیژنه‌ی ناوچه كوردستانییه‌كانی ده‌ره‌وه‌ی په‌رله‌مانی كوردستان باسی له پڕۆژه‌ی هه‌رێم كرد كه داویه‌تی به حكومه‌تی عێراق و رایگه‌یاند: "پڕۆژه‌كه‌مان له‌سه‌ر دوو ئاسته، ئاستی یه‌كه‌م تایبه‌ته به ئاساییكردنه‌وه‌ی دۆخی كه‌ركووك و ناوچه كوردستانییه‌كانی ده‌ره‌وه‌ی ئیداره‌ی هه‌رێم و چاره‌سه‌ركردنی كێشه‌كانی ئیداری، سیاسی، سه‌ربازی و ئه‌منی له‌و ناوچانه".\nباسی له‌وه‌شكرد: "قۆناغی دووه‌میشی تایبه‌ته به جێبه‌جێكردنی مادده‌ی 140، كه ورده‌كاری زۆری تێدایه و بۆ ئه‌و بابه‌ته‌ش چاوه‌ڕێی حكوومه‌تی عێراقین".\nخالید شوانی وتیشی: "هه‌ر حكومه‌تێك كه له عێراقدا دروستده‌بێت و ئیتیفاقی سیاسی بكرێت، جێبه‌جێكردنی مادده‌ی 140 و چاره‌سه‌ری كێشه‌ی ئه‌و ناوچانه ئه‌وله‌وییه‌تی دانوستانه‌كانمان ده‌بێت".


ئه‌نجومه‌نی ئاسایش له‌باره‌ی دۆخی باشوری سوریا كۆده‌بێته‌وه\nسبه‌ینێ پێنجشه‌ممه ئه‌نجوومه‌نی ئاسایشی نێوده‌وڵه‌تی له‌باره‌ی ته‌شه‌نه‌سه‌ندنی پێكدادانه‌كان له باشووری رۆژئاوای سووریا كۆده‌بێته‌وه.\nنوێنه‌رایه‌تی هه‌میشه‌یی سوید له نه‌ته‌وه یه‌كگرتووه‌كان كه بۆ مانگی ته‌مووز سه‌رۆكایه‌تی ئه‌نجوومه‌نی ئاسایشی نێوده‌وڵه‌تی ده‌كات ڕایگه‌یاند: له‌سه‌ر داوای سوید و كوێت به مه‌به‌ستی تاوتوێكردنی ته‌شه‌نه‌سه‌ندنی پێكدادانه‌كان له باشووری رۆژئاوای سووریا و خراپتربوونی ره‌وشی مرۆیی له‌و ناوچانه سبه‌ی پێنجشه‌ممه ئه‌نجوومه‌نه‌كه كۆده‌بێته‌وه.\nڕاگه‌یه‌ندراوه‌كه‌ی نوێنه‌رایه‌تی هه‌میشه‌یی سوید ئاماژه‌ی به‌وه‌ش داوه: لایه‌نه‌كان له سووریا سه‌ركه‌وتوو نه‌بوون له پاراستنی هاووڵاتییان و ژێرخانی مه‌ده‌نی له سووریا و داوایشی كردووه هه‌وڵه‌كان چڕبكرێنه‌وه بۆ كه‌مكردنه‌وه‌ی گژری و توندوتیژییه‌كان.\nنه‌ته‌وه یه‌كگرتووه‌كان زوو زوو نیگه‌رانی خۆی ده‌رده‌بڕێت له‌وه‌ی به هۆی پێكدادانه‌كانی باشووری رۆژئاوای سووریا مه‌ترسی له‌سه‌ر ژیانی 750 هه‌زار كه‌س هه‌یه.\nنه‌ته‌وه یه‌كگرتووه‌كان تیشكی خستۆته سه‌ر ئه‌وه‌ی كه به هۆی چڕكردنه‌وه‌ی هێرشه ئاسمانییه‌كانی رژێمی به‌شار ئه‌سه‌د بۆ سه‌ر ده‌ورووبه‌ری ده‌رعا كه یه‌كێكه له ناوچه‌كانی هێوركردنه‌وه‌ی گرژییه‌كان له باشووری سووریا له نێوان 270 بۆ 330 هه‌زار كه‌س ئاواره و ده‌ربه‌ده‌ر بووه بۆ ناوچه هاوسنوورییه‌كان له‌گه‌ڵ ئوردن و داوای له ئوردنیش كردووه ده‌روازه سنوورییه‌كانی به‌ڕوویاندا بكاته‌وه.


ماوەی 10 ڕۆژ بۆ خوێندکاران کرا بە پشوو - تۆڕی میدیایی خەڵک\nماوەی 10 ڕۆژ بۆ خوێندکارانی بازنەی یەکەمی خوێندنی قۆناغی بنەڕەتی کرا بە پشووی فەرمی.\nبەڕێوەبەرایەتی پەروەردەی هەولێر بڕیاریدا لە ئەمڕۆوە شەممە ١٥ی ١ تاوەکو ٢٥ی ١ بۆ خوێندکارانی قۆناغەکانی (یەک و دوو و سێ) ی بنەڕەتی بکاتە پشووی فەرمی.\nئەمە لەکاتێکدایە، کە خوێندکارانی قۆناغەکانی دیکە دەستیان بە تاقیکردنەوەی کۆتایی وەرزی یەکەم کردووە.\nبەپێی بڕیاری وەزارەتی پەروەردە، دوای کۆتایی هاتنی تاقیکردنەوەکان 3 ڕۆژ دەبێت بە پشووی فەرمی بۆ خوێندکاران و دواتر وەرزی دووە دەستپێدەکات.\nخەڵك- وەزیری كاروباری شەهیدان و ئەنفالكراوانی حكومەتی هەرێم ئاشكرای دەكات، كە قەرزەكانی كرێی خوێندن و دەرماڵەی 3 ساڵی ڕابردوو (پێش سەرهەڵدانی…\nئەنجامی تاقیكردنەوە نیشتمانییەكان ڕادەگەیەنرێت\nخەڵك- وەزیری پەروەردەی حكومەتی هەرێمی كوردستان ڕایدەگەیەنێـت، كۆتایی ئەم هەفتەیە ئەنجامی تاقیكردنەوە نیشتمانییەكان ئاشكرا دەكرێت. ئالان حمە…\nخەڵك- وەزارەتی پەروەردەی حكومەتی هەرێمی كوردستان بڕیارێك دەربارەی تاقیكردنەوەی وەرزی دووەم و نیشتمانی پۆلی 9ی بنەڕەتی دەرەكات و جەختیشدەكاتەوە،…\nخەڵك- وەزارەتی پەروەردەی حكومەتی هەرێمی كوردستان پرسیار و وەڵامی تاقیكردنەوە ئەزموونییەكانی پۆلی 12ی ئامادەیی هەردوو بەشی (زانستی و وێژەیی) بە…\n09 کانونی دووهەم 2022 4.00 pm\nخەڵك- سبەینێ دوو شەممە، یەكەم ڕۆژی تاقیكردنەوەی كۆتایی وەرزی یەكەمی خوێندنە بۆ خوێندكاران و پەروەردەش داوا…\n03 تەموز 2021 12.29 pm\nسلێمانی ـ نزار جەزا گروپی كۆمپانیاكانی قەیوان لەشاری سلێمانی خوێندنگەیەكی 12 پۆلی دروست دەكات. وەزیری پەروەردە…


ده‌وله‌تی كوردی له نیوان واقیع و دروشم دا\nThursday, 06.30.2016, 17:39\nبه دریژای میژوو كورد ئه‌وه‌ی له شۆرش و راپه‌رینه‌كاندا به گیانبازی و به قوربانیدان به ده‌ستی هیناوه ، دواجار له‌سه‌ر میزی گفتوگۆ دۆراندوویه‌تی ، لایه‌نه‌كان یان هیچ شتیكیان ناویت یانیش هه‌موو شتیكیان ده‌ویت ، ئیتر عه‌قلیه‌تی مامه‌له‌ی سیاسییان نییه و هه‌رلایه‌نیك به‌بئ ئیستسنا‌و گوتاری سیاسی خۆی به سووره‌تی قورئان ده‌زانیت و پیی وایه مه‌عسومه‌و مومكین نییه سازش بكه‌ن بۆ یه‌كتری له پیناو دوزی ره‌وای كوردستاندا .\nله ئیستادا نه پارتی و نه‌لایه‌نه‌كانیش هیچ ته‌رح و مه‌خره‌جیكی ترو نه‌خشه‌ریگایه‌كی تریان نییه بۆ چاره‌سه‌ری دۆخی چه‌قبه‌ستووی هه‌ریمی كوردستان ئیستا ئه‌وه‌ی له نیوان چوار لایه‌نه سیاسییه‌كه‌ی كوردستان و پارتی به ته‌نها ئه‌وه‌یه یان هه‌موو شتیك یان هیچ !!!\nبۆیه نه‌توانراوه له‌سه‌ر پیشنیاریكی به‌دیل ریكبكه‌ون به‌ته‌واوی ده‌رگاكانی چاره‌سه‌ر داخراوه ، هه‌موو لایه‌نه‌كان سازان و ریكه‌وتنیان ده‌ویت به‌مه‌رجی به‌رژه‌وه‌ندی و سه‌ركردایه‌تی خۆیان پۆستی سه‌رۆكایه‌تی هه‌ریم و سه‌رۆكی په‌رله‌مان بووه‌ته گرئ كویره‌ی كیشه‌كان سه‌رباری قه‌یرانی دارایی و كۆتایی و شه‌ری داعش و پرسی دوباره دیزاینكردنه‌وه‌ی نه‌خشه‌ی جیۆسیاسی ناوچه‌كه و پرسی ناوچه جیناكۆكه‌كان و كیشه‌ی هه‌ریمی و نیوده‌وله‌تی ، هه‌موو ئه‌مانه كیشه‌ی جه‌وهه‌رین و پیویستی به دیراسه‌ی وورد هه‌یه .\nسیاسه‌تی پارتی و گۆران وه‌كو سیرو پیازه‌كه‌ی لیهاتووه ، پارتی پیداگیری ده‌كات له نه‌گه‌رانه‌وه‌ی یوسف محمد سه‌رۆكی په‌رله‌مان و بزوتنه‌وه‌ی گۆرانیش سووره له‌سه‌ر گه‌رانه‌وه‌ی سه‌رۆكی په‌رله‌مان ، كوردستان كراوه‌ته قوربانی ته‌نیا ئه‌و دوو بژارده‌یه لیره‌وه لایه‌نه‌كانی تری كوردستانی له‌وانه كۆمه‌ل و یه‌كگرتوو یه‌كیتی بوونه‌ته بینه‌رو ته‌ماشاكه‌ر میلله‌ت و كوردستانیان جئ هیشتووه بۆ سیاسه‌تی سیرو پیازی پارتی و بزوتنه‌وه‌ی گۆران .\nچه‌ند رۆژی رابروو له كه‌ناله كوردییه‌كان و به‌تایبه‌ت له كه‌نالی ڕووداو كه پیشه‌نگی میدیای كوردی یه فه‌رموویان : یه‌كیتی ئه‌وروپا له‌گه‌ڵ ریفراندۆم و سه‌ربه‌خۆی كوردستاندا نین .\nدوابه دوای یه‌كیتی ئه‌وروپا ناوبه‌ناو ئه‌مریكاو نه‌ته‌وه یه‌كگرتووه‌كان UN به راشكاوی و به ئاشكرا رایانگه‌یاندووه : كه له‌گه‌ل ریفراندۆم و سه‌ربه‌خۆی كوردستاندا نین.\nله‌سه‌ر ئاستی هه‌ریمیش توركیا ده‌لێت : ده‌وله‌تی كوردی له مۆزه‌مبیقیش دابمه‌زریت ریگه‌ی لئ ده‌گرین و ناهیلین دروست ببیت .\nهه‌رچی وولاتی ئیرانیشه ده‌لێت : هه‌رگیز ریگه‌ناده‌ین ئیسرائیلی دووه‌م دروست بیت ، كه مه‌به‌ستیان ده‌وله‌تی كوردی یه .\nله‌سه‌روی هه‌موو ئه‌مانه‌یشه‌وه نیوماڵی كوردی په‌رته‌وازه‌و لیكترازاوه ، بونیه‌ی تحدیدی كۆمه‌لگا فاشیل و موفلیسه چ له رووی كلتوری و فه‌رهه‌نگی و زمانه‌وانیه‌وه چ له رووی ئابوری و ئیداری و سیسته‌می سیاسیشه‌وه ، لایه‌نه‌كان ناكۆك و دژ به‌یه‌كن ، به كورتی و كوردی یه‌كبوون و یه‌كریزیمان نییه ، له‌كاتیكدا مه‌شروعی ریفراندۆم و سه‌ربه‌خۆی پیویستی ژماره‌یه‌كی به یه‌كبوون و یه‌كریزیی نیشتیمانی یه .\nزۆریك له چاودیران ده‌لین : له‌وانه‌یه عیراق له رووی سیاسییه‌وه دابه‌ش ببیت بۆ سئ هه‌ریم ، له‌وانه ( هه‌ریمی كوردی و هه‌ریمی سوونه و هه‌ریمی شیعی ) منیش ده‌لیم له‌وانه‌یه عیراق له رووی جیۆ سیاسی یه‌وه دابه‌ش ببیت بۆ سئ هه‌ریم به‌لام به‌م شیوه‌یه : هه‌ریمی زۆنی زه‌رد و هه‌ریمی زۆنی سه‌وزو نیلی و عیراقی شیعه‌و سوونه .\nبه‌هه‌موو پیودانگیك له‌سه‌ر ئاستی نیوده‌وله‌تی ئه‌مریكاو ئه‌وروپا و زلهیزه‌كان ، وه له‌سه‌ر ئاستی هه‌ریمیش توركیا و ئیران و روسیای زلهیز له‌گه‌ل یه‌كپارچه‌ی عیراقن و ئه‌وله‌ویاتی كاریان بۆ ئیستا یه‌كپارچه‌ی عیراق و شه‌ری داعش و قه‌یرانی ئابوری عیراقه .\nئئ خۆ ده‌وله‌ت به عه‌ساكه‌ی حه‌زره‌تی موسا دانامه‌زریت و زلهیزه‌كانی جیهانیش ده‌وله‌ته‌كه‌مان بۆ ناخه‌نه سه‌ر سینییه‌كی زیر و پیشكه‌ش مانی بكه‌ن !\nلەپاش ۲٥ ساڵ حوکمڕانی دەسەلاتی کوردی\nده‌وله‌ت به عه‌قلیه‌تی ئیستاوه سه‌وز نابیت\nمیلله‌ت له نیوان به‌رداشی زۆنی سه‌وزو زه‌رددا


27/4/2019 02:15 PM\nپێگه‌ی كۆمپانیای(TripAdvisor)ی گه‌شتیاریی له ڕێگه‌ی ڕاپرسییه‌ك له‌ناو گه‌شتیاراندا باشترین كۆمپانیاكانی فرۆكه‌وانی له جیهاندا دیاریكردووه.\nكۆمپانیای فڕۆكه‌وانیی سه‌نگافوره(Singapore Airlines) له سه‌ره‌وه‌ی لیستی پۆلێنكردنی باشترین كۆمپانیاكانی فرۆكه‌وانیی جیهانه و دوای ئه‌ویش كۆمپانیای فرۆكه‌وانی قه‌ته‌ر (Qatar Airways)ه و ڕیزبه‌ندیی سێیه‌میش بۆ(EVA Air) و كۆمپانیای فرۆكه‌وانیی ئیماراته (Emirates)ه و دوای ئه‌وانیش هێڵی ئاسمانیی ژاپۆن(Japan Airlines)دێت.\nهه‌روه‌ها كۆمپانیای فرۆكه‌وانیی ئیمارات تایبه‌تمه‌ندییه‌كی تریشی هه‌یه له‌و ڕیزبه‌ندی‌و پۆلێنكردنه كه باشترین هۆبه‌ی پله‌یه‌كی هه‌یه و كۆمپانیای (Qatar Airways)یش باشترین هۆبه‌ی هه‌یه بۆ خاوه‌ن كار و بازرگانه‌كان له فڕۆكه‌كانیدا و له‌مه‌شدا له‌گه‌ڵ هێڵی ئاسمانی سه‌نگافوره (Singapore Airlines) یه‌ك ده‌گرنه‌وه.\nهه‌رچی هێڵی ئاسمانیی نیو زیلانده (Air New Zealand)پله‌ی یه‌كه‌می هه‌یه له پله‌به‌ندیی ئابوریدا و هێڵی ئاسمانیی(Virgin Atlantic)یش چوه پله به‌ندیی پۆلێنی باشترین كۆمپانیای فرۆكه‌وانیی ئه‌وروپییه‌وه.


جیهانێکی نادیار لە ناو جەستەماندا\nڕەنگە لە ماڵی زۆرینەمان وێنەی باپیر و داپیرمان بە ڕێزەوە هەڵواسرابێت و بە شکۆمەندییەوە لە چوارچێوە گیرابێت، بەو پێیەی ئێمە دەبێت ڕێزی ئەوان بگرین چونکە ئەوان هۆکاری دروست بونی ئێمەن یان لە هەندێک ماڵ درەختی بنەماڵە وەک بەڵگەنامەیەکی سەنگین و بە بەها هەڵواسرابێت و هەموان بە ڕێزەوە تەماشای بکەن، چی ڕودەدات ئەگەر لە دیدێکی قوڵتری بایۆلۆجییەوە لە باپیرانمان بڕوانین! چی ڕودەدات ئەگەر بمانەوێت وێنەی ڕەچەڵەکێکی دورتری باوانمان هەڵبواسین؟! ڕەنگە پێویستمان بە وێنەیەکی ئەیپەکان بێت کە بە توک و قژی درێژەوە لە سەر دارەکان ڕاکشاون! خۆ ئەگەر بگەڕێینەوە بۆ باپیرە دورترەکانمان ئەوا شتەکە گاڵتەجاڕانەتر دەردەکەوێت، چونکە ئەوکات دەبێت وێنەی چەند بەکتریایەک هەڵبواسین کە لە ناو ترشی سەلفەریکا دەژین! ئایا ئێمە ئامادەین ڕێز لە بەکتریاکان بگرین بەو پێیەی ئەوان باوانی دووری ئێمەن؟!\n٣.٥ بلیۆن ساڵ لەمەوپێش بەکتریا و زیندەوەرە تاک خانەکان وەک یەکەمین و سەرەتایترین فۆڕمی ژیان دەرکەوتن، دەتوانین بڵێین ئەوان بون بناغەی ژیانیان دانا لەسەر هەسارەی زەوی، بەڵام کاتێک ئێمەی مرۆڤی ژیر (هۆمۆساپیان) ماوەیەکی زۆر درەنگتر و پێش نزیکەی ٣٠٠ هەزار ساڵ دەرکەوتین هیچ زانیاریەکمان لە بونی ئەم زیندەوەرە بە چاو نەبینراوانە نەبو تەنانەت تا سەدەی نۆزدەش ناوی میکرۆبەکان لە ناواندا نەبو هیچ کەسێک نەیدەزانی کە میکرۆب و زیندەوەرە وردبینییەکان بونیان هەیە، تەنانەت پاش داهێنانی مایکرۆسکۆب و دۆزینەوەی هەندێک ڕاستی وەک ئەوەی هۆکاری هەندێك لە نەخۆشییەکان میکرۆبەکانن، هێشتاش هەندێک لە پزیشکەکان نکۆڵییان لە بونی زیندەوەری لەو جۆرە دەکرد و هیچ جۆرە پاککەرەوەیەکیان لە کاتی چارەسەری نەخۆش بەکارنەدەهێنا! کاتێکیش کە بونی ئەم زیندەوەرانە سەلمێنرا مرۆڤ تا ڕادەیەک وەک زیندەوەری زیانبەخش و مەترسیدار و وەک هۆکاری مردن و نەخۆشی ناوی دەبردن.\nتا ئێستاش لە زۆر جێگا ناوی بەکتریاکان وەک دوژمنی مرۆڤ دەهێنرێت، دەستەواژەیەک هەیە کە تا ڕادەیەک ڕەگەزپەرستی و خۆپەرستی ڕەگەزی مرۆڤ نیشان دەدات ئەویش دەستەواژەی بەکتریای سودبەخش و بەکتریای زیانبەخشە، لە ڕاستیدا ناوبردنی ئەو بەکتریایانەی کە بۆ مرۆڤ سودیان نییە یاخود مرۆڤ نەخۆش دەخەن بە (زیانبەخش) هەڵوێستێکی خۆپەرستانەی ئێمەی مرۆڤە، لایەنی کەم دەبێت ئەوەمان لە پێش چاو بێت کە ئەوان ماوەیەکی زۆر پێش ئێمە لەسەر ئەم زەویە بونیان هەبوە و کاریگەریشیان لەسەر ژینگە لە شیکردنەوەی پاشماوەکان و ژیانیان لە ناو جەستەی زیندەوەران بەهایەکی یەکجار گەورە بە ژیانیان دەبەخشێت، ڕەنگە بتوانین بڵێین سەرجەم زیندەوەران لە ئێستاو ڕابردودا بونیان پەیوەستە بە بونی زیندەوەرە وردبینییەکانەوە، لە هەمو بارەکاند ا بەکتریاکان فۆڕمێک لە فۆڕمەکانی ژیانن جا ئەگەر زەرەرمەند بن بۆ ئێمە یاخود نا!\nجەستەی مرۆڤ یان کۆڵۆنی بەکتریا و ڤایرۆس؟!\nجیهانێکی نادیار لە ناو جەستەی ئێمەدا هەیە کە ئەویش جیهانی زیندەوەرە وردبینییەکانە، لە ڕاستیدا ئێمە لە جەستەماندا ئەوەندەی خانەی بەکتریایی و ڤایرۆسیمان هەیە ئەوەندە خانەی مرۆییمان نییە! ئەگەر مەزەندەی ژمارەی خانەکانی جەستەی مرۆڤ ١٠٠بلیۆن خانە بێت ئەوا خانە مرۆییەکان تەنها ١٠ بلیۆن خانە دەگرنەوە، ئەوی دیکە خانەی بەکتریایی و ڤایرۆسییە، بۆیە ئەگەر بە گوێرەی ژمارەی خانەکانمان بێت، ئێمە بەکتریا یاخود ڤایرۆسین زیاتر لەوەی مرۆڤ بین! یاخود ئێمە نیشتیمانی ژمارەیەک بەکتریا و ڤایرۆسین، بە درێژایی ژیانمان پێویستە هاوکێشەیەکی تەندروستی میکرۆبە جیاوازەکان هەبێت لە لەشماندا، بەڵێ ئێمە لە چەند زیندەوەرێکی ورد کە دەتوانن پێکەوە بژین پێکهاتوین، هەروەک چۆن لەسەر گۆی زەوی هەندێک بیاباننشینن و هەندێک چیانشینن ئەوا جەستەی ئێمەش بە گوێرەی بەکتریا و ڤایرۆسەکان بە نزیکەیی هەمان شتە.\nجەستەی ئێمە کۆڵۆنی یاخود خانەخوێیەکە بۆ مایکرۆ ئۆرگانیزمەکان، لە شوێنە جیاوازەکانی جەستەمان بەکتریای جیاواز دەژین، هەر کۆمەڵگایەکی بەکتریاکان شوێنێکی جەستەی ئێمەیان داگیرکردوە و بە زەحمەت ڕێگە دەدەن بە مایکرۆئۆرگانیزمەکانی تر کە بێنە ناوەوە! هەروەک چۆن ئێمەی مرۆڤ بە زەحمەت ڕێگە بە کەسانی بیانی دەدەین بێنە وڵاتەکانمان، جینی میکرۆبەکان و ڤایرۆسەکانمان دو بەشن لە بەشەکانی جینی ئێمە کە بە مایکرۆبایۆم و ڤایرۆم ناودەبرێن، دی ئێن ئەی زیندەوەرە وردبینییەکانمان لەگەڵ دی ئێن ئەی ئێمە بە جۆرێک تێکەڵ بوە کە جینی ئەوان لە هەندێک ڕوەوە وەک جینی ئێمە ڕۆڵ دەگێڕن.\nمایکرۆبایۆم (بەکتریاکانی ناو جەستەمان )\nئەو ڕێژە مایکرۆبە جیاوازانەی کە لە ناو ئاوی دەریاکاندا بەدی دەکرێت ڕێژەیەکی ئەوتۆ نیە بە بەراورد بە بەو مایکرۆبانەی کە لە ناو جەستەی مرۆڤ دان، ئەو مایکرۆبانەی لە ناو دەمتدا دەژین جیاوازن لەوانەی لە ناو هەناوت دا دەژین، لەشی مرۆڤ وەک شوێنێکی زۆر بەربڵاو وایە کە لە ناوچەی جوگرافی جیاواز جیاواز پێکهاتوە، یەک سامتیممەتر دوجا لە پێستی مرۆڤ نزیکەی دە ملیۆن مایکرۆبی تێدایە، تەنها لەسەر قۆڵەکانت نزیکەی ٤٤ جۆری جیاوازی مایکرۆبی دەژین، لەگەڵ گەورەبونی تەمەنمان جۆری جیاوازی بەکتریا لە خۆراک و ژینگەوە بە دەست دەهێنین، میکرۆبەکانمان ئەو خواردنانە تێکدەشکێنن کە هەرس کردنیان زۆر سەختە، گازی بچوک لەخواردنەکان دەگرن و وای لێدەکەن ئاسانتر هەرس بکرێت هەندێک لەو خۆراکانەی ڕۆژانە دەیخۆین جەستەی خۆمان ئەنزیمی تایبەت بە هەرس کردنیانی نییە، بەڵام دەتوانین هەرسیان بکەین چونکە دەشێت لە ناو بەکتریاکانی هەناومان دا ئەو جۆرە ئەنزیمە بونی هەبێت و ئەوان لە بری ئێمە هەرسی بکەن.\nمایکرۆبەکانی ئەمڕۆمان جیاوازن لە مایکرۆبەکانی دوێنێمان، لەگەڵ تێپەڕبونی تەمەن بەکتریاکان لەگەڵت دەگۆڕێن و بەکتریای نوێ دێتە ناو جەستەت، بەکتریاکانی جەستەی مرۆڤێکی پێگەشتو هەمەچەشنتر و جێگیرترن لە بەکتریاکانی جەستەی منداڵێک، ئێمە لە توانامان دایە تا ڕادەیەک کۆنتڕۆڵی جۆری ئەو بەکتریایانە بکەین کە جەستەی منداڵەکانمان دەکەنە خانەخوێ، ئەویش بە کۆنتڕۆڵکردنی خۆراک و ژینگە و دەرمانی منداڵەکانمان، لە ڕاستیدا بونی زانیاری دەربارەی جۆر و ڕێژەی بەکتریاکانی جەستەت زانیاری دەدات دەربارەی خودی خۆت و شێوازی ژیانت، وەک جۆری خۆراکت و پاکوخاوێنی، ئەوەی کە ئایا بە سروشتی لە دایک بویت یاخود بە نەشتەرگەری ...هتد، هەر وەک پێشتر ئاماژەمان پێکرد ئەو بەکتریایانەی کە ئێستا لە ناو جەستەی تۆدان هەمان ئەوانە نین کە لە جەستەی باوباپیرانت بون هەروەک چۆن دانیشتوانی شارەکەت هەمان ئەوانە نین کە لە سەردەمی کۆن لەوێ دەژیان، تۆ بە گۆڕینی جۆری خۆراک و دەرمان و ژینگە و سەفەرکردن و کۆی شێوازی ژیانت گۆڕانکاری لە بڕو جۆری بەکتریاکانی جەستەت دەکەیت، بەکتریاکان لەگەڵ تێپەڕینی کات لەگەڵ ئێمە بونەتە هاوڕێ و چیتر ئەستەمە بتوانین بێ یەک بژین بەکتریاکانی ناو جەستەمان دەکرێت ناوی بەکتریا ماڵیکراوەکانیان لێبنێین ئەم بەکتریا ماڵی بوانە دەکرێت سودمان پێ بگەیەنن هەوەک ئاژەڵە ماڵی بوەکانی ناو ماڵەکانمان هەروەک چۆن ئەوان لە هەندێک لە ئاژەڵە ناماڵی و دڕندەکان دەمانپارێزن ئەمانیش لە بەکتریا نامۆ و ناماڵیەکان دەمانپارێزن .\nڤایرۆم (ڤایرۆسەکانی ناو جەستەمان)\nبە لایەنی کەمەوە لە سەدا هەشتی هەمو جینۆمی مرۆڤ لە ڕەچەڵەکێکی ڤایرۆسەکانەوە هاتۆتە کایەوە، لەناو لەشی ئێمەدا لە بەرامبەر هەر بەکتریایەک دا دە ڤایرۆس هەیە، هەندێکجاریش وەک چۆن لە کاتی هاتنە ناوەوەی شەپۆلێک تیرۆرست زۆرینەیان دەسگیر دەکرێن و دەکوژرێن بەڵام دەشێت ژمارەیەکی کەمیان دزە بکەنە شارەوە و خانەخوێ بۆ خۆیان پەیدا بکەن و خۆیان بگونجێین و تەنانەت کاریش پەیدا بکەن، هەندێکێش لە ڤایرۆس و بەکتریا زیانبەخشەکان لە ناو جەستەمان خۆیان مەڵاس دەدەن وجێگیر دەبن، کاتێک ڤایرۆسێک دێتە ناو جەستەی مرۆڤەوە سێ ئەگەری لەبەردە م دایە یەکەم ئەگەر ئەوەیە ئەو ڤایرۆسە ئۆرگانیزمەکە داگیربکات و بیکوژێت، دووەم ئەگەر ئەوەیە لەشی زیندەوەرەکە ڤایرۆسەکە لە ناو ببات، سێیەمین ئەگەر تا ڕادەیەک نوێیە ئەویش ئەوەیە کە ڤایرۆسەکە لەگەڵ زیندەوەرەکە دانوستان بکەن و پێکەوە بگۆڕدرێن و لەگەڵ یەکتری هەڵبکەن، ڤایرۆسەکان هەڵگر و ئاڵوگۆڕکەر و بگۆڕی (دی ئێن ئەی ) نێوان خانەکانن، ئەوان بەردەوام بە بێ وەستان خۆیان دەخەنە نێوەندەکانەوە و دوبارە ڕیزبەندی دی ئێن ئەی ئێمە بەندڕێژی دەکەنەوە.\nڤایرۆسەکان بون بە ڕاڕەوێکی خێرا بۆ ئیڤۆلوشن، هەندێکجار دی ئێن ئەی ڤایرۆسەکان تێکەڵ بە دی ئێن ئەی مرۆڤ دەبن و بە ناچالاکی دەمێننەوە، ئەوەی ناسراوە بە ڤایرۆم پێکهاتوە لە تریلیۆنەها ڤایرۆس کە لە ناو و لەسەر خانەکانی لەشمان دەژین، ئەم ڤایرۆسانە بەردەوام گۆڕانکاری لە خۆیان دەکەن و میوتەیشن دەکەن، بەجۆرێک هەندێکجار کاتێ دەچنە لەشی مرۆڤێکەوە جۆرێکن و کاتێ دێنە دەرەوە جۆرێکی ترن، مامەڵە کردنیان لەگەل ڤایرۆسەکانی تری ناو جەستەمان سیفەتەکانیان دەگۆڕێت، ئێستا ئێمە دەستمان کردوە بە ماڵیکردن و بەکارهێنانی ڤایرۆسەکان بە زوویی فێری ئەوە دەبین کە چۆنچۆنی دەستکارییان بکەین و بیانگۆڕین بۆ مەبەستی خۆمان، سودوەرگرتن لەڤایرۆسەکان بۆ چارەسەری نەخۆشی بەو مانایە دێت کە تۆ کەسەکە توشی ڤایرۆسێکی بێ زیان دەکەیت، ڤایرۆسەکە دەچێتە ناو لەشی ئەو کەسە و دوبارە کۆدڕێژی خانەکانی ئەو کەسە دەکاتەوە و جینە ناڕێکەکە چاک دەکاتەوە، لەمڕۆدا بۆ چارەسەرکردنی زیاتر لە سەدا هەشتای تاقیکردنەوەکانی چارەسەرکردنی بۆ‌هێڵی ڤایرۆسی خۆشەکراو بەکاردەهێنرێت.\nکاریگەری بەکتریاو ڤایرۆسەکانی ناو جەستەمان لەسەر شێوازی ژیانمان\nزیندەوەرە وردبینییەکان بەوە ناسراون کە بە قەبارە یەکجار بچوکن بەڵام کاریگەرییان لەسەر ژینگە و زیندەوەران یەکجار گەورەیە، ڕوبەڕوبونەوە و بەرگرتن لە شێر و پڵنگەکان زۆر ئاسانتترە لە بەر گرتن لە ڤایرۆسە یەکجار بجوکەکان! توش بون بە نەخۆشی زۆر زیاتر لە جەنگ و چەکە قورسەکان مرۆڤی کوشتوە، لە جەنگی ناسراو بە (شەڕی کرایمێیەن) کە لە ناوەڕاستی سەدەی نۆزدەدا ڕویدا نزیکەی ٢٧٥٥ سەربازی بەریتانی لە مەیدانی جەنگدا کوژران، بەڵام نەخۆشی میکرۆب و ڤایرۆسەکان ١٦٣٢٣ سەربازی لەناو برد، یەکێک لە ڕوداوە گرنگەکانی مێژووی مرۆڤایەتی کە زیاد بونی ژمارەی دانیشتوانە تا ڕادەیەکی زۆر بە هۆی کەمکردنەوە و ڕوبەڕوبونەوەی ڤایرۆس و میکرۆبەکانەوە بەدیهاتوە، بەو پێیەی هۆکاری سەرەکی مردنی کۆرپەلە لە کۆن دا ئەم زیندەوەرە وردبینییانە بون، ئەو میکرۆبانەی لە ناو تۆدا دەژین کاردەکەنە سەر (قەڵەوی و لاوازیت وە نەخۆشییەکانی دڵ و ئۆتیزم و یادەوەری و هەروەها گۆڕینی خواردنەکان بۆ ماددەی بەسود، ئەوان یارمەتی چاکبونەوەی برینەکانمان دەدەن، ڤیتامینەکان بەرهەم دەهێنن ).\nگۆڕانکاری مایکرۆبەکانی لەشت واتە گۆڕانی کتوپڕ لە ناو لەشی تۆ، کاتێک مایکرۆبی هەناوی مشکێکی لاواز لە ناو هەناوی مشکێکی قەڵەوی هاوشێوە لە ڕوی جێنەتیکییەوە چێنرا، تەنها بەو ئاڵوگۆڕە مایکرۆبییە مشکە قەڵەوەکە دەستی کرد بە لەدەست دانی کێشی بێگومان بێ ئەوەی مشکە کە هیچ وەرزشێک بکات یاخود هیچ پارێزێک لە خۆراک دا بکات! ئەم چارەسەرە تا ڕادەیەک بۆ مرۆڤیش بەکاردێت، هەروەک ئەوەی هەندێک لە ئافرەتان حەبی (پرۆبایۆتیک) دەخۆن کە بۆ هاندانی گەشەی بەکتریا بەکاردێت، ئەم حەبە وای کردوە لە ماوەی دو هەفتەدا زیاتر لە چوار کیلۆ و نیو کێشیان دابەزێت، زیاتر لە سەدا ٣٦ی ماددە کیمیاییە سروشتییەکانی ناو لەشمان لە لایەن مایکرۆبەکانەوە دروست دەبێت بە نمونە دەمارە گوێزەرەوەکانی وەک سیرۆتۆننین، هەندێک لە توێژەران کێشەی خەمۆکی و ئۆتیزم و توانای مێشک و دەبەستنەوە بە میکرۆبەکانی ناو هەناوەوە،، هەروەها هەندێکیان پێیان وایە بەکتریاکانی ناو هەناومان وامان لێدەکەن ئارەزووی خۆراکێکی دیاریکراو بکەین بە پێیەی لەو خۆراکەدا ئەو جۆرە پرۆتین یاخود تفتە نایترۆجیینییە هەیە کە بەکتریاکە لەسەری دەژی بۆیە بەکتریاکە مێشک ئاگادار دەکاتەوە کە ئەو خۆراکە بخوات، واتە کاتێک لەسەر مێزی چێشتخانەیەک دانیشتویت و کارمەندی چێشتخانەکە لێت دەپرسێت چی دەخۆیت، تۆش وەڵام دەدەیتەوە و دەڵێیت پارچەیەک کێک! ڕەنگە پێت وایە شتێکت داواکردوە کە هەڵبژاردەی خۆتە، بەڵام ڕەنگە تۆ هەڵە بیت! لە ڕاستیدا تۆ داوای ئەوە دەکەیت کە مایکرۆبەکانی هەناوت داوای دەکەن! سەرەتا ئەوان خواردنەکە لە تۆ داوا دەکەن و تۆش لە کارمەندەکەی داوا دەکەیت!.\nڕۆڵی زیندەوەرە وردبینییەکانی لە ڕودانی ئیڤۆلوشنی مێشک و جەستەی مرۆڤ\nدەکرێت بەشێک لەو شکۆمەندییەی ئەمڕۆ مرۆڤ شانازی پێوە دەکات بە بەرهەمی بەکتریاکانی ناو جەستەمان بزانین! بەو پێیەی بەکتریاکانی جەستەمان ڕۆڵی گرنگیان هەبوە لە ڕودانی ئیڤۆلوشنی جەستە و مێشکی مرۆڤ، وە بەبەردەوامی گۆڕانکاری نوێ لە شێوازی ژیانی مرۆڤ دەهێننە ئاراوە، بە نمونە بەکتریای نەخۆشی سیل (تی بی) بە ساڵەهای ساڵ لە ناو لەشمان دا دەژی و بە تەواوی لەناوناچێت، بەهۆی کۆئەندامی بەرگری لەشمانەوە ساڵانە بە ملیۆنەها کەسی تر توش دەکات، کۆئەندامی بەرگری مرۆڤ وەک هاوڕێیەک دەڕوانێتە مایکرۆبی تی بی و لە زۆربەی جارەکان دا لە ناوی نابات، وە مایکرۆبی (تی بی) بە بێ چالاکی دەمێنێتەوە و بە بێ دەنگی لە ناو سییەکانمان یاخود لە شوێنی دیکە دەنیشێت، تەنها لە سەدا دەی کاتەکان دەبێتە مایکرۆبێکی کوشندە، لە ڕاستیدا دەتوانین بڵێین مایکرۆبی تی بی یەکێک بوە لە هۆکارەکانی گەورەبونی مێشکی مرۆڤ، مێشکی گەورە پێویستی بە وزەی زۆرە، بۆ بەرهەمهێنانی ئەو وزەیەش ڕێژەیەکی زۆری ڤیتامین بی سری پێویستە.\nئەم ڤیتامینە لە خواردنی گۆشتەوە دێت، لە کاتێکدا ئاستی ڤیتامین بی سری لە خوار ئاستی پێویستەوە بێت لە ناو خواردنەکان دا لەو کاتەدا مایکرۆبی تی بی دەست دەکات بە دروستکردنی ئەو ڤیتامینە، بەڵام لە هەمان کات دا ڕێژەی ئەو مایکرۆبانە زۆر زیاد دەبێت لە لەشدا، ئەو زیادبونە دەبێتە هۆکار بۆ نەخۆشخستنی کەسەکان، لە کاتێکدا ئاستی ڤیتماین بی سری زیادی کرد، مایکرۆبەکانی تی بی خامۆش دەبنەوە، لە ڕاستیشدا سەردەمانێک ڤیتامین بی سری بەکاردەهات بۆ چارەسەری نەخۆشی تی بی، ئەمە دەکرێت وەک بەشداری مایکرۆبەکان لە ئڤۆلوشنی مێشک ناویبهێنین، بەڵام وەک بەشدارییان لە ئیڤۆلوشنی جەستە مایکرۆبەکان ڕۆڵێکی سەرەکییان هەیە لە ئیڤلوشنی مرۆڤ و گۆڕینی شێوازی ژیانی ئەو میکرۆبانەی ئێمە ڕوبەڕویان دەبینەوە لە بنەماوە شکڵ و شێوەیان داوە بە شارستانییەتی مرۆڤ، لە کاتێکدا ئەژدادەکانی ئێمە بۆ چەندەها نەوە لە یەک شوێن دا دەژیان و هەمان خواردنیان دەخوارد، ئێمە ئێستا لە جوڵەداین لە سەرتاسەری جیهان دا مایکرۆبەکان ئاڵوگۆڕ دەکەین و هاوردە و هەناردەیان دەکەین.\nئێمە بە گەشت و جوڵەکانمان ئیکۆسیستمی مایکرۆبەکانمان تێکەڵاو دەکەین بە چاکە و خراپە گۆڕانیان تێدا دەکەین، کاتێک زاناکان جینۆمی مایکرۆبەکانی لاشەیەکی مۆمیاکراویان خوێندەوە کە تەمەنەکەی دەگەڕایەوە بۆ ٥٢٠٠ ساڵ لەمەوپێش لە ئەنجام دا بۆیان دەرکەوت کە کۆمەڵە مایکرۆبەکانی ئەمڕۆ و ئەوکاتە بەتەواوی جیاوازبون، ئێمە بێ مەبەست بە گۆڕینی شێوازی ژیانمان جۆرێکی بەکتریا زاڵ دەکەین بەسەر جۆرێکی تر، ئێمە بێ ئەوەی بزانین گۆڕانکاری گەورە لە شێوازی ژیانی ئەوان دەکەین، ئەوانیش بە هەمان شێوە ژیانی ئێمە دەگۆڕن، دی ئێن ئەی میکرۆبەکانمان وەک جینۆمی سێیەمی ئێمە کاردەکەو دی ئێن ئەی ڤایرۆەکانیشمان جینۆمی چوارەممانن، لە هەندێ کات دا کۆدی جێنەتیکی ڤایرۆسەکان تێکەڵ بە دی ئێن ئەی ناو سپێرم یاخود هێلکەی مرۆڤ دەبێت و لە ئەنجام دا دەگوازرێتەوە بۆ نەوەی داهاتو، ئەندازیارکردنی جێنەتیکی مرۆڤ شتێکی تازە نیە، بەڵکو شتێکە بۆ ماوەیەکی یەکجار زۆر بە شێوازێکی سروشتی ڕودەدات، ڤایرۆسە کۆنەکان زۆر بە باشی توانیویانە خۆیان بخزیننە ناو جینی مرۆڤەکانەوە و گۆرانکاری لە ناو جینەکاندا بهێننە ئاراوە! هەواڵێکی دیکەی ناخۆش بۆ ئەوانەی شکۆمەندی مرۆڤ زۆر لایان گرنگە ئەوەیە مرۆڤ تەنها لە مێژوودا ڕەچەڵەکێکی هاوبەشی نەبوە لەگەڵ مەیمون و گیانەوەرانی دیکە، بەڵکو هەر ئێستاش جەستەی مرۆڤ نیشتیمانێکە بۆ بەکتریاکان، وە بەکتریاکا ن لە زۆر ڕوەوە جڵەوی ڕەفتارەکانی مرۆڤی شکۆمەند دەکەن تا ڕادەیەکیش ئەوان دەتوانن داهاتوی ئێمە دیاری بکەن!\nئێستای ئیڤۆلوشن، گۆڕینی هەموو ژیانی سەر زەوی، گۆران ئیبراهیم


عێراق؛ له سێ مانگدا زیاتر له 408 ملیۆن به‌رمیل نه‌وت به‌رهه‌مهێنراوه\n22/06/2019 185 جار خوێندراوه‌ته‌وه\nوەزارەتی پلاندانانی عێراق رایگه‌یاند، بەرھەمھێنانی نەوت لە چارەکی یەکەمی ئەمساڵدا، گەیشتووەتە 408 ملیۆن و 585 ھەزار بەرمیل.\nوەزارەتی پلاندانانی عێراق ئه‌مڕۆ ئامارێکی سەبارەت بە بەرھەمھێنانی نەوت لە چارەکی یەکەمی ئەمساڵ لە عێراق بڵاوکردەوە و رایگه‌یاند، "بەرھەمھێنانی نەوت لە چارەکی یەکەمی ئەمساڵدا، گەیشتووەتە ٤٠٨ ملیۆن و ٥٨٥ ھەزار بەرمیل".\nئاماژه به‌وه‌شكراوه، "ھەر لە چارەکی یەکەمی ئەمساڵدا 357 ملیۆن و 800 ھەزار بەرمیل نەوت ھەناردەکراوە کە ھەر بەرمیلێکی بە 60 دۆلار و چوار سەنت فڕۆشراوە".\nعێراق بۆ دەستەبەرکردنی داھاتی ساڵانەی دەبێت بەڕێژەی 97 لەسەدا نەوتی خاو ھەناردەی دەرەوە بکات، لە ناوەڕاستی مانگی تشرینی یەکەمی رابردووشدا، ھەناردەکردنی نەوت لە کێڵگەکانی کەرکووک دەستپێکرده‌وە کە ماوەی ساڵێک بوو راوەستابوو.


بارەگایەكی یەكێتی قوتابیان روخێندرا | دەزگاى زارى کرمانجى\nزاری كرمانجی: بەرپرسی لقی گەرمیانی یەكێتی قوتابیانی كوردستان ڕاگەیاند بینایەك لە خورماتوو رووخێندرا، كە لە دوای پرۆسی ئازادی عێڕاقەوە لە دوای ساڵی 2003ـەوە تا ساڵی 2017 بارەگای ناوچەی قوتابیانی لێ بوو بێ جیاوازی خزمەتیان بەتوێژی قوتابیان دەكرد.\nڕێبەر ئەحمەد شێخ لەنگەری ، بە ئاژانسی هەواڵی زاگروسی "راگەیاندووە ئێوارەی رۆژی چوارشەممە 7-4-2021 بیناكە رووخێندرا، هۆكاری سەرەكی ڕۆخاندنەكەشی دەگڕێتەوە بۆ نەمانی پێشمەرگەو دەسەڵاتی كوردی لەناوەندی قەزای دوزخورماتوو" .\nلەدوای ڕوداوەكانی 16ـی ئۆكتۆبەری 2017، میلشیاكانی حەشدی شەعبی بارەگاكەیان داگیر كرد و ماوەیەك بەر لە ئێستاش چۆڵیان كرد.\nبەپێی زانیارییەكانی ئاژانسی هەوالی زاگرۆس،بارەگاكە بە بڕیاری ئیدارەی قەزای دوزخورماتوو میلیشیاكانی حەشدی شەعبی لە سنوورەكە رووخێندراوە.\nڕێبەر ئەحمەد زیاتر روونیكردۆتەوە" حەشدی شەعبی و ئیدارەی شارەكە دەستیان لە رووخاندنی بارەگاكە هەیە و دەنگۆی ئەوەش هەیە شوێنی بارەگاكە بكرێتە باخچە".\nیەكێتیی قوتابیانی كوردستان رێكخراوێكی جەماوەری سەربە پارتی دیموكراتی كوردستانەو لەساڵی 1953 دامەزراوە كار بۆ بەرزكردنەوەی ئاستی هۆشیاریی نەتەوەیی و زانستی قوتابیان و بەرگریكردن لە مافەكانی توێژی قوتابیان دەكات.


جاڕنامەی مافەكانی مرۆڤ لەوتاریی ماڵئاواییدا\nهاجەرە سەرمەشقی گوێڕایەڵی وقوربانیدان\nبۆ سه‌ربه‌رزانی مێزه‌ر سپی\nپێش هاتنت سه‌رابێك بووم\nله‌سه‌ری ساڵی زاینیدا، ژن داهێنه‌ری ڕه‌وشته به‌رزه‌كانه\nكاریگەری ئافرەتان لەسەركەوتنی كۆچی پێغەمبەردا(د.خ)\nله‌قورباندا ژنان ڕه‌مزی قوربانی دانن\nمه‌لای كورد به‌خشنده‌ترین توێژ\nنزاوكاریگه‌ریه‌كانی له‌ژیانی مرۆڤدا\nبه‌رواری دابه‌زاندن: 24/04/2022 : 17:21:04\nلە قەدردا خۆت قەدردار بکە\nباوەڕداری ڕاستەقینە هەمیشە لەبیری ئەوەدایە كەچۆن بتوانێ خوای پەروەردگار لەخۆی ڕازی بكات وڕازیبونی ئەودەستەبەر بكات، بۆیە ئاوات وخۆزگەی بەسەلامەتی دەرچون لەژیانی پڕ ناڕەحەتی وئیش وژانی دونیا بۆ دونیایەكی بڵندی هەتاهەتایی و پڕ لەچێژیی مادی و مەعنەوی، چۆن فەراهەم بهێنێ؟ بۆ دەستكەوتنی پاداشت ولێخۆشبونی یەكێك لەو ڕێگا و كاتانە شەوانی قەدری پیرۆزە، شەوی ڕێزلێگیراو...... شەوی ئاوەدانی، شەوی نورانی بوونی بونەوەر..... شەوی بێداربوونی بەندەكان، شەوی سەرقاڵبوون بەڕۆح و دوركەوتنەوە لەمادیات و ویست‌و حەزەكان... شەوی ڕەنگاڵەبونی كوچەو كۆڵان‌وماڵ‌و شارە بەخۆشەویستی‌وئەوین، شەوی........ هتد..\nپێغەمبەری پێشەوامان (د.خ) وەك مژدەیەكی تری دڵ‌و ڕۆح ڕفێن دەفەرموێت:( من قام لیله القدر ایمانا واحتسابا غفرله ماتقدم من ژنبه) یانی هەركەسێك شەوی قەدر زیندوو بكاتەوە بەباوەڕێكی بەهێزوچاوەڕێكردنی پاداشتی خوایی، خوای بەمیهر لەسەرجەم تاوانەكانی ڕابردووی تەمەنی خۆش دەبێت.\nبەخشینی ئەم شەوەی قەدر لە(12) مانگدا، نیعمەتێكی گەورەو نایابی خوایی یە كەمنەتی خۆی ڕشتووە بەسەرماندا (وان تعدوا نعمه الله لاتحصوها ان الله لغفور رحیم) ئەو نیعمەتەی كەخێر وپاداشتی هەزارمانگی لێ دەچنیتەوە، تەمەنی چاكەتی پێ درێژ و گەورە دەبێ، ئەو نیعمەتەی كەئاوێزانت ئەكات لەگەڵ سەلام وئامین وتەوقەی فریشتەكانی، هەتا دەمی بەیان ( سلام هی حتی مگلع الفجر).\nسەیركەن (ئاشتی وئاسودەیی‌وسەرفرازی) فریشتەكان چەندە وزەبەخشە، بێجگە لەمانە ئەبێ چێژ هەبێت هێندەی ئەم شەوانە ئاسودەبەخش‌و وزەبەخش بێت، چونكە وزەیی فریشتەكان‌و حەزرەتی جوبرەئیل لەسەر زەوی، زەوی وزەی نورین وئاشتی‌وخۆشەویستی دایپۆشیوە، هەروەها جارێكی تر گەیشتنی ڕوناكی ئاسمانە بەڕوناكی زەمین، چونكە قورئانی پیرۆز لە شەوی قەدردا هاتۆتە خوارەوە بۆ ئاسمانی دونیا( انا انزلناه فی لیله مباركه)، هەروەها لەهەموو ڕەمەزانێكدا جوبرەئیل هەموو قورئانی بەپێشەوای مرۆڤایەتی دەوركردتەوە.\nبۆ تەمەن درێژیمان بۆ پێشبڕكێ كردن لەگەڵ گەلانی تردا لەچاكە شەوی قەدر دەمانگەیەنێتە تەمەنی گەلانی تر، چونكە ئەوان تەمەنیان زۆربووە، پێغەمبەری خوا باسی پیاوێكی لەبەنی ئیسرائیل كرد كە هەزار مانگ بەرگی جەنگی پۆشیوە لە ڕێگەی خودا، كاتێ موسڵمانان گوێیان لەم فەرمودەیە بوو سەرسام بون خۆزگەیان خواست كە لەئوممەتی ئەوان بوونایە، بۆیە پەروەردگار شەوی قەدری كردە خەڵات بۆ ئومەتی موحەمەدی پێشەوا( د.خ). گەر هەر باوەڕدارێك 10ساڵ شەوانی قەدر زیندووبكاتەوە بەپەرستش، ئەوا وەك كەسێكە كەتەمەنی 830 ساڵ درێژبێت لەخێروچاكەدا، خۆ گەر 20ساڵ ئەم شەوانە زیندووبكاتەوە ئەوا خێری 1660 ساڵی بەویستی پەروەردگار بەردەكەوێت بەمەش لە ڕۆژی دواییدا پێش گەلانی تر دەكەون لە خێروچاكە‌و تەمەنی درێژیدا، هەر بۆیە پێغەمبەری خۆشەویست ئەم دە ڕۆژەی بەتەواوەتی زیندوو كردۆتەوەو بەباشترین شێوە ئاوەدنیكردۆتەوە، عائیشە (خوالێ ی ڕازی بێت) لەم بارەیەوە دەفەرموێت: ( اژا دخل العشر شد المئزر واحیا‌و الیله وایقڤ اهله) كاتێ دەشەوی كۆتایی مانگی ڕەمەزان دەهات، خۆی كۆدەكردەوە ( نزیكی خێزانەكانی نەدەكەوت) شەوەكانی بەپەرستش زیندوو دەكردەوە هەموو شەوێك خانەوادەكەی بەئاگا دەهێنایەوە بۆئەوەی ئەوانیش بێداربن.\nئازیزان: بالەشەوی قەدرداردا، بزانین چی دەڵیین، چی دەكەین كاتەكانمان زۆر بەلاوە گرنگ وبەرزو بەهادار بێت، چونكە گەر ئەوشەوانە خێری 83 ساڵیان هەبێت، ئاخۆ لەیەك چركەدا، چەند مانگ لەبەندایەتی وكڕنوش ئەژماربكرێت بۆیە خۆهیلاك كردن وپەرستش ودەربڕینی ڕازونیازەكان، لەگەڵ ئەوەی پەروەردگار زاناوعەلیمە پێی، لەوشەوەدا زۆرتایبەت تر فریشتەكانیش پێ‌ی ئاشنان و بەهەوالێ گەرم وخۆش دەگەڕێنەوە لای پەروەردگار وئەو دیمەنە ڕۆحانیە فریشتە ئاسایانەی ئیمانداران دەبەنە خزمەتی پەروەرێنەری جیهانیان.\nفریشتەكان دڵخۆشن بەدیمەن‌و شاكاری كڕنوش وپاڕانەوە‌و گریان وناڵەی ئیمانداران، بۆیە كاتێك حەزرەتی جوبرەئیل دەمەوبەیان بانگ دەكاتە فریشتەكان و دەفەرموێت: الرحیل.. الرحیل، ئیتر كاتی ئێمە نەماوە دەگەڕێینەوە، دەگەڕێینەوە، دەڵێن: ئەی جوبرەئیل خوای پەروەردگار چی دەكات بەداواكاری وپێداویستیەكانی ئیمانداران لە ئوممەتی محمد(د.خ) ، دەفەرموێت:" پەروەردگار بەچاوی لێخۆش بوونەوە سەیریان دەكات ولەسەرجەمیان خۆش دەبێت، بەڵام تەنها (4) پۆل نەبێت، وتیان ئەوانەكێن، وتی: ( مدمن الخمر، عاق للوالدیه، وقاگع الرحم ومشاحن) ".\nئەم چوار پۆلە زۆر وریایان بین یەكەمیان باسی خۆت ونەفسی خۆتە كەپێویستە بیپارێزی دووەم وسێهەم وچوارەم باسی خۆت ودەوربەرتە گەرەكە سنوریان نەبەزێنی، ئامان ئاگاداریان بە.\nباقەدر گۆرانكاریت تێدا دروست بكات وخۆت قەدردار بكە، زۆر جار دەسخستنی جوانی‌و چاكە ئاسانە، چونكە بە ڕوح‌و سروشتی مروڤ ئاشناو تەباییە، بەڵام ئەوەی گرنگە بیڵێین دەسگرتن بە لەبەین نەچونی ئەم توێشووە 83ساڵەیە‌و پاراستنی گرنگترە، ئەم چەند شەوە خۆراك و وزەیە بۆشەوەكانی تر، نەهێڵین شەومان تاربێت‌و هیلاكی‌وشەونوخنی ئەوشەوانە بێجگە گەیشتن بەلقای پەروەرینەرمان، تاریك‌و بێبەرهەم بێت، دەی با لەقەدری خوایدا سەرجەم شەوانی ژینمان قەدردارو چراخان كەین.\nژماره‌ی سه‌ردان : 10016784


كەركوك، كەسێك بەهۆی بازرگانی بە پارەی ساختەوە دەستگیركرا – تۆڕی میدیایی خەڵک\nئاژانسی هەواڵگری سەر بە وەزارەتی ناوخۆ، دەستگیركردنی تۆمەتبارێك ڕادەگەیەنێت كە بازرگانی بە پارەی ساختەوە كردووە لە پارێزگای كەركوك.\nبەپێی بەیاننامەیەك كە لەلایەن ئاژانسەكەوە بڵاوكرایەوە”لەڕێی بەدواداچوونی بەردەوام بۆ سنوری بەرپرسیارێتی خۆیان، مەفرەزەكانی ئاژانسی هەواڵگری فیدراڵی لە وەزارەتی ناوخۆ، توانییان تۆمەتبارێك دەستگیربكەن لە پارێزگای كەركوك كە بازرگانی بە پارەی بیانی ساختەوە كردووە”.\nهەر لە بەیاننامەكەدا هاتووە”لەڕێی بۆسەیەكی تۆكمەوە توانرا ئەو كەسە دەستگیربكرێت كە (161000000) دۆلاری ئەمریكایی لە جۆری (100) دۆلاری پێبووە، لە كاتی لێكۆڵینەوەكانیشدا دانی بەوەدا ناوە كە لەڕێی چاپكردنی پارەكە لە ماڵەكەی حۆیدا ئەو كارەی كردووە، دواتر ئامێری چاپكردنەكە و ماددەكانی تر بۆ ساختەكردنی دراوەكان دەستیان بەسەرداگیرا”.\nئاژانسی هەواڵگری سەر بە وەزارەتی ناوخۆ دەڵێت”وتەی سەرەتایی لە تۆمەتبارەكە وەرگیرا و ڕێكاریی یاسایی بەرانبەر گیرایەبەر”.\n17 حوزەیران 2021 5.45 pm\nخەڵك- پارێزگای زیقار لە باشووری عیراق، بەهۆی خۆڵبارینەوە كەشوهەوایەكی نالەبار بەخۆوە دەبینێت.


رێباز حەملان: بەغدا 180 ملیار دیناری داوە بە حكومەتی هەرێم نەك 200 ملیار – wazho.net\nرێباز حەملان: بەغدا 180 ملیار دیناری داوە بە حكومەتی هەرێم نەك 200 ملیار\nته‌مموز 19, 2021\t69369 جار خوێندراوەتەوە\nرێباز حەملان، یاریدەدەری سەرۆكی حكومەتی هەرێم بۆ كاروباری دارایی رایگەیاند، ئەو پارەیەی بەغدا وەك سلفە بۆ هەرێمی كوردستانی ناردوە 180 ملیار دینارە نەك 200 ملیار دینار. دەشڵێت: دوای جەژن بڕیار لە لابردن یان كەمكردنەوەی رێژەی لێبڕینی مووچە دەدرێت.\nرێباز حەملان، یاریدەدەری سەرۆكی حكومەتی هەرێم بۆ كاروباری دارایی لە لێدوانێكدا رایگەیاند: “بەغدا 180 ملیار دیناری داوە بە حكومەتی هەرێم نەك 200 ملیار و ئەو 20 ملیارەیان گلداوەتەوە و داویانەتەوە بە قەرزی بانكی تی بی ئای.”\nبەپێی وتەی یاریدەدەری سەرۆكی حكومەت، “دوای جەژن كۆبونەوەی ئەنجومەنی وەزیران دەكرێت و وەزارەتی دارایی سەرجەم داهاتەكان دەخاتەڕو، ئەگەر داهات گەیشتە 897 ملیار دینار لێبڕینی موچە نامێنێت و ئەگەر نەشكرا لێبڕین كەمدەكرێتەوە.\nرێباز حەملان وتیشی:”چەندین موچەی نایاساییمان بەهۆی یاسای چاكسازییەوە بڕیوە، بەڵام ئێستاش لە ئاستی ویستی خۆماندا نییە.”\nئاماژەی بەوەشكرد،”سەرەڕای قەیرانەكان كابینەی نۆ توانیویەتی بەردەوامبێت لەسەر دابەشكردنی موچە و توانیومانە بەشێكی زۆری بەڵێنەكانمان جێبەجێكردوە.”\nPrevious كازمی: 85%ی پرۆژەی بەستنەوەی كارەبای عێراق بە كەنداو تەواو بووە\nNext تەندروستی هەرێم: پێشبینی دەكرێت لە داهاتوودا رۆژانە هەزاران تووشبووی كۆرۆنا تۆمار بكرێن


كۆمەڵەی دەوڵەتانی عەرەب Archives - تۆڕی میدیایی خەڵک\nتۆڕی میدیایی خەڵک / كۆمەڵەی دەوڵەتانی عەرەب\nخەڵك- مامۆستایانی وانەبێژ 7 داواكاری ئاڕاستەی وەزیری پەروەردەی هەرێم دەكەن و هۆشداریش دەدەن بۆ ساڵی نوێی خوێندن و ڕایدەگەیەنن، كە جگە لە دامەزراندن هەر بڕیارێكی دیكە بدرێت بە بایكۆت و خۆپیشاندان وەڵام دەدەینەوە. كـارۆخ عەبدوڵڵا گــوڵاوی، وەك یەكێك لە نوێنەری مامۆستایانی وانەبێژ لە ڕاگەیەنراوێكدا ئاماژەی بەوەكردووە، دوو شەممە ٣٠ی٥ ی۲۰۲۲زاینی، ئالان حەمەسەعید، وەزیری پەروەردەی حكومەتی هەرێمی كوردستان سەرپەرشتی كۆبوونەوەی ئەنجوومەنی وەزارەت دەكات بەئامادەبوونی (بریكار، ڕاوێژكاران، بەڕێوەبەری گشتییەكانی وەزارەت، بەرێوەبەری گشتی پەروەردەی پارێزگاكان) و باس لەچەند پرسێكی گرینگ دەكرێت بۆ پلانی ساڵی داھاتووی خوێندن ٢٠٢٢ بۆ ٢٠٢٣ . دەشڵێت: ئێمەی مامۆستایانی وانەبێژ لەھەرێم داواكارین : یەكەم / لەكۆبوونەوەی ئەنجوومەنی وەزارەت تیشك بخرێتە سەر كێشە و گرفتە سەرەكیەكانی بەردەم پڕۆسەی خوێندنی ساڵی داھاتوو نەوكو كێشە لاوەكیەكان ، كەبریتیە لەوڵامدانەوەی داواكاریەكانی وانەبێژان ئەویش خۆی لە (دامەزران)دا دەبینێتەوە . دووەم / داواكارین لەم كۆبوونەوەیەدا بڕیاری ژمارە ١٤ی ساڵی ٢٠٢١ بۆ ساڵی داھاتووی خوێندن ھەڵوەشێتەوە كاری پێنەكرێت ، چونكە بڕیاری ژمارە ١٤ لەبنەڕەتدا كاری پێنەكراوە سەركەوتوو نەبووە . سێیەم / ئێمەی مامۆستایانی وانەبێژ نامانەوێت بڕیاری ژمارە ١٤ تعدل بكرێت یاخود چەند مافێكی تری بۆ زیاد بكرێت لە مۆڵەتی دایكایەتی و كاتی دابەشكردنی شایستەكان . چوارەم / داواكارین لەكۆبوونەوەی ئەنجوومەنی وەزارەت پڕۆژە یاسایەك یاخود یاداشتێك ئامادە بكرێت بۆ ئەنجوومەنی وەزیران بۆ دامەزراندنی مامۆستایانی وانەبێژ . پێنجەم / ئەگەر ھاتوو بۆ ساڵی داھاتووی خوێندن ٢٠٢٢بۆ٢٠٢٣ ھەمان بڕیاری ژمارە ١٤ یاخود ھاوشێوەی ئەم بڕیارە بۆ وانەبێژان درا . ئێمەی مامۆستایانی وانەبێژ لەسەرجەم پەروەردەكان بە بایكۆت و خۆپیشاندان ڕەتی دەكەینەوە . شەشەم / داواكارین لەبەڕێز دكتۆر ئالان و بەڕێوەبەری پەروەردەكان و بەڕێوەبەرە گشتیەكان داواكاری و یاداشتی وانەبێژان بەئامانەتەوە بگێنن داكۆكیكارێكی ڕاستەقینە بن . حەوتەم / دڵنیایی دەدەمەوە بەڕێز دكتۆر ئالان و بەشداربووانی كۆبوونەوەی ئەنجوومەنی وەزارەت پلان بۆ ساڵی داھاتووی خوێندنی ٢٠٢٢بۆ٢٠٢٣ دانرێت سەركەوتوو نابێت ، ئەگەر وڵامی وانەبێژان نەدرێتەوە.\nتاگ: كۆمەڵەی دەوڵەتانی عەرەب


دۆستایەتی یەکێتی و حەشد لە کەرکووک بۆ دژایەتی دەگۆڕێت\nلە دوای ڕووداوەکانی ١٦ی ئۆکتۆبەر، کە کەرکووک و زۆربەی ناوچە جێناکۆکەکان ڕادەستی حەشدی شەعبی و سوپای عێراقی کران، بە هۆکاری ڕێککەوتنێکی تاکلایەنەی باڵێکی نێو یەکێتی، لە ڕاگەیاندنەکان و کەناڵەکانی سەر بەو حیزبە وا بڵاو دەکرایەوە، حەشدی شەعبی، هێزێکی دەستوورییە و بارودۆخی کەرکووک و ناوچە جێناکۆکەکان ئاساییە، بەڵام لە ئێستادا کە مەترسی لەسەر گۆڕینی ئەنجامی هەڵبژرادن لە کەرکووک دروست بووە، شتێکی تر دەگوزەرێت:\nدۆستایەتی حەشدی شەعبی و یەکێتی بەرەو دژایەتی:\nلە ئێستادا و دوای ئەوەی پەرلەمانی عێراق، بڕیاریدا، پێداچوونەوە بە ئەنجامی هەڵبژرادنەکان بکات و دەنگەکانی هەندێک لە پارێزگاکان، بە دەست ئەژمار بکرێنەوە، یەکێتی بۆ یەکمجاری فەرهەنگی خۆی بەرامبەر حەشدی شەعبی دەگۆڕێ و بە میلیشیا ناوی دەبات، بەهۆی ئەوەی بە مەترسی دەزانێت لەسەر دەنگەکانی خۆی لەو پارێزگایە و پێی وایە بە نایاسایی دەستکاری ئەنجامی هەڵبژرادنەکانی ئەو شارە دەکات، (شوان داودی) ئەندام پەرلەمانی یەکێتی، ڕایدەگەینێت، کۆمەڵێک چەکداری حەشد بۆ ماوەی چەند هەفتەیەک دەبێت، دەستیان بەسەر ئەو شوێنەدا گرتووە کە دەنگەکانی ئەو شارەی لێ هەڵگیراوە و ئەو چەکدارانەی حەشدیش بە میلیشیا ناو دەبات.\nهەڵبژاردن لە کەرکووک:\nلە هەڵبژرادنی پەرلەمانی عێراق لە شاری کەرکووک، لە نێو لایەنە کوردییەکان پارتی دیموکراتی کوردستان، داواکار بوو وەک هەڵوێست وەرگرتن دژی داگیرکاری حەشدی شەعبی، لایەنە کوردییەکان بایکۆتی هەڵبژرادن لەو شارە بکەن، بەڵام داواجار پارتی بە تەنیا مایەوە و بەشداریشی لە هەڵبژرادنی ئەو پارێزگایە نەکرد و لیستی نەبوو، پاش ڕاگەیاندنی ئەنجامەکانیش لەو پارێزگایە، یەکێتی ٦ کورسی بەدەستهێنابوو، بەڵام تێبینی و ناڕەزایی گەورە لەسەر دەنگەکانی یەکێتی هەبوو، وە هەموو لایەنە بەشداربووەکان، یەکێتییان بە تۆمەتی ساختەکاری تۆمەتبار کرد، لە ئێستاشدا پێدەچێت، دەنگەکانی ئەو پارێزگایە بە تەواوی بە دەست ئەژمار بکرێنەوە، ئەمەش نیگەرانی لای یەکێتی دروست کردووە و پێیان وایە دەستکاری دەنگەکانیان دەکرێت لە بەرژەوەندی لایەنەکانی تر.\nیەکێتیش لە بێدەنگی سەرۆککۆمار(فواد مەعسوم) بێزار بوو:\nفواد مەعسوم، لە دوای دوورکەوتنەوەی مام جەڵال لە کایەی سیاسی بە هۆی نەخۆش کەوتنییەوە، تا ئێستا فواد مەعسوم سەرۆککۆماری عێراقە، ئەگەرچی بە پێی دەستوور، زۆرینەی دەسەڵات لای سەرۆکوەزیرانی عێراقە، بەڵام سەرۆککۆمار پارێزەری دەستوورە و مافی ئەوەی هەیە تەداخول لە بڕیارەکان بکات، پارتی دیموکراتی کوردستان چەندین جار ناڕەزایی دەربڕیوە لە بێدەنگی و بێ هەڵوێستی (فواد مەعسوم)، لە کاتە هەستیارەکان کاتێک حکومەتی عێراق بودجەی هەرێمی بڕی و کاتێک هێرشی سەربازییان ئەنجامدا بۆ سەر کوردستان، بەڵام ئەمجارەیان یەکێتی لە ترسی لە دەستدانی دەنگەکانی هاوار دەکات بێتە دەنگ و پارێزگاری لە دەنگەکانی یەکێتی بکات لە کەرکووک، ڕێبوار تەها فراکسیۆنی یەکێتی، دوێنێ لە کۆنفرانسێکی ڕۆژنامەنوسیدا داوا لە فواد مەعسوم دەکات بێتە دەنگ و دەڵێ:" پەرلەمان دەستدەخاتە ناو کاروباری کۆمسیۆنی باڵای هەڵبژاردنەکان و ئەمەش کارێکی نادەستوورییە. داوا لە فوئاد مەعسووم، سەرۆککۆماری عێراق دەکەین، لەسەر ئەو پرسە بێتەدەنگ. چونكە پەرلەمان كە ئەنجامەكانی ھەڵبژاردنی ھەڵوەشاندووەتەوە پشتی بە یاسایەك بەستووە كە بنەمای نییە".\nمەترسی سەرهەلدانەوەی داعش لە کەرکووک:\nهەموو ئەم ڕووداوە سیاسی و ململانێ سیاسیانەی ئێستا لە گۆرەپانی سیاسی عێراق دەگوزەرێ، بوارێکی بە داعش داوە خەریکی خۆ ڕێکخستنەوە و پەلامار بێت و بەڕێوبەری پۆلیس و قەزا و ناحییەکانی ئەو شارەش هۆشداری دەدات لەوەی داعش پەلاماری کەرکووک بداتەوە بە هێزێکی زۆرەوە و لە فەرغی هێزی پێشمەرگە نەتوانرێت بەرگری لەو شارە بکرێت.


سەگێک لە ئاوێنەیەکی تردا – Denegkan\nسەگێک لە ئاوێنەیەکی تردا\nbyتوانا\tNovember 5, 2012\tئەدەب\nپاتاڵیزمی ستوون نووسیین لە ژورنالیستی کوردیدا..\nچەند ساڵێک لەمەوپیش حیکایەتێکی سەرنجڕاکێش و کۆنی کازاخییم خوێندەوە.. کە چیرۆکەکە دەستپێدەکات؛ گەلەسەگێک لە کەنار ڕوبارێک سەریان داژنەویوەتە بەردەمیان، لەژێر تریفەی مانگەشەودا ڕووەو وێنەکانی خۆیان، وەک لە تابلۆیەکی زەیتییدا بن، هەردوولایان ئاو دەخۆنەوە، ئەوەی تابلۆکە دەشێوێنێ؛ حەپەیەکی داچڵەکێن، شڵپەیەکی لە ناکاوە و جێی خاڵیی سەگێک.. جگە لەوەی جێگای سەرسامیم بوو، هەر ئەوکاتە بۆ من چیرۆکەکە شتێکی تێدابوو کە دەمزانی ڕۆژێکی تر لێی تێدەگەم.. ئەو ڕۆژە نەدەهات گەر موسڵمانێک لێرەو لە (ڕەخنەی چاودێر) ئەو هەموو سوکایەتییەی بەناوی ناسوکایەتییەوە بە سوکایەتیی و کارێکی هونەرییش کە گوزارشتە لە بەرگی کتێبەکەی ئێمە، لە وتارۆکەیەکدا نەکردبایە.\nلای من -بەتایبەت لەم کارانەی دواییدا- هەمیشە فۆرم خودی ناوەڕۆک بووە، دەمێکە پێم وایە لە ژیاندا شتی تازە نییە.. لە ژیاندا فۆرمی تازە هەیە.. فۆرمێک کە نووسەر و هونەرمەندەکان دەتوانن بەهۆی ئازادیانەوە بیدۆزنەوە، ئازادییەک کە پێشمەرجی سەرەتایی هونەر و نووسینە.. مرۆڤ چۆن دەتوانێ پەیوەندیی سەمیمی نێوان ئازادی و نووسین، ئازادی و هونەر، لە کلاسیکیەتی تێگەیشتنی دوو کۆنسێپت بە جەوهەرێکەوە کە خودی ئازادییە لەیادبکات..؟ چۆن دەکارێ مافی بەلاڕێدابردن، مافی بردنی خەیاڵ بۆ شوێنێکی تر، لە هونەر و لە ئەدەبیش بستێنێتەوە..؟ ئەوە چ جەسارەتێکە لە نێوان ستایشی جوانیی و دادوەریکردنی بە ئەخلاقی کۆمەڵایەتی باودا، تۆ بەسکەی ژەنگاوی سێ سەدە لەمەوبەری وەهمی خۆتدا تابلۆیەک ڕابکێشیت..!\nهەمیشە خەیاڵ بەخەتیکدا دەڕوات و کۆمەڵگا بە لاینێکی ترا (زۆرجار مێژووی خەیاڵ بە کۆنکرێتی دەبێت بە مێژووی ئیسفتیزازکردنی کۆمەڵگاش) کە ئەم دوو خەتە گەیشتنە یەک، یان ئەدەب و هونەر دەمرن، یان کۆمەڵگایەکی نموونەیی ئایدیال دروست دەبێت -کە هێشتا لەسەر زەوی دروست نەبووە-. ئێمە بەنیاز نەبووین و نین هەموو کەسێکمان لێڕازیبێت، ئەمە زیاتر لە تەمەنای نووسەر، ئیشی ئیماندار و مەلا و کەشیشە..! کتێبە چكۆلانەکەی من؛ (سەگێک لە ئاوێنەدا) لە دونیای هونەری هاوچەرخی بەرگسازیی مۆدێرن و تەنانەت وڵاتانی دراوسێشدا شتێکی نوێ نییە، بەڵام لە ماوەی ٢٠٨ ساڵی ڕابردوودا، نوێترین و بەکوالیتترین و هونەرییترین فۆرمی ڕووبەرگە، لە مێژووی کتێبی چاپکراوی کوردیدا.\nلە هونەری نوێدا تێگەی تێگەیشتن نییە.. خاڵ، سایز، هێڵ و فەزا و فۆرم و ڕووبەر و ڕەنگ و ڕووناکی هەیە.. کە تۆ لەپێش خۆیدا و بۆ ڕامان ڕادەکێشێت.. ئیتر پرسیاری (مەبەستت چییە لەم کارە..؟) پرسیارێکی پێکەنیناوییە، کە بینەری ئەکتوال نەک نایکات، بەڵکوو شەرم لە بیرکردنەوەشی دەکات. خوێندنەوی هونەر بە دابەزاندن بۆ ئاستی نزمی مانا، واتا ئەوەی هەمیشە ڕووبەڕووی پرسیاری تەقلیدی و وێرانی (مەبەستت چییە لەمە..؟) بکاتەوە، لە چاپە مۆدێرنەکەی خوێندنەوەی هونەردا؛ ئەوە سەیر کردنێکە بە چاوێکی نوقاو و بە دیدێکی کزی تدرادشێۆنییەوە، ئێمە لە جەریانێکی هاوشێوەدا کێشەی هونەر-مان وەکو هونەر نییە، بەڵکو لەبەردەم ڕێسپەسێۆنێکی پاسیڤ داین کە نە نیگای هونەریی، نە ڕوانگەی ستاتیکیی، نە تەکنیکی داڕشتی ڕەخنەی هونەریی.. نە هۆشێکی کەمی ڕەخنەییشی نییە!\nهونەر وەک ئەتۆمێکی ستاتیکی نیگا دەکرێت، نەک بە ستانداردی زانستی کردار، ئەگەرنا شڵپەیەکی خێرا و بەسەردا کەوتنە ئاوەوە، ئەو تابلۆیە دەشێوێنێ کە دووبارە نیگارکردنی لەتوانای دروستکردن و درککردنی تۆدا نییە. هونەری نوێ دروستکردنی میکانیزم نییە، بەڵکو خۆی درکی ئامانجەکەیە، خۆی ئەو شتەیە کە دەیڵیین نەک ئەوەی دەمانەوێت بیڵێین. ڕووبەرگی کتێبی (سەگێک لە ئاوێنەدا) تەنیا فۆرمێکی ئەبستراکت و جیهێڵراو نییە.. بەڵکو پەیوەندییەکی جەدەلی و قژقژیشی لەگەڵ ناوەڕۆکیدا هەیە، ناو کتێبەکە چیرۆکەهایەکن ئینسان بەو وێنە باوەی هەیە، تێیدا ونە.. چیرۆک لەو کتێبەدا هەیە پاڵەوان و ناونیشانەکەشی (سەگ)ـە، کاراکتەرەکانی ناو چیرۆکەکان بونیامی ئاسایی و کۆلێکتیڤی دەرەوە نین.. بەڵکو شتێکن کە کێشەی وجودی گەورەیان لەگەڵ خۆیان و ئایدێنتی و فۆرمیشیاندا هەیە.\nلە قسەکردن لە کۆنتێکستێکی وەک ڕەخنەی هونەرییدا ((ڕای من))! نییە، ڕای زانستیی هەیە، مەعریفە هەیە، پسپۆڕیی هەیە.. ئەمە تەنیا ئەو پاشاگەردانییەی دونیای ڕۆشنبیری ئێمەیە، کە لە کوێدا کورتی هێنا و نەیتوانی دیفاع لە زانستیی بوونی قسەکەی بکات، بە ئارەزووی دڵی و تا سەری هەڵدەگرێ هەڵە بفەرموێت و زوو زووش بڵێ ((بە ڕای من))!!. هەرچۆنێک بێت کاری نوێ، لە داوی خەیاڵی قەوزەکردووی هێجگار لۆکاڵی و کڵۆڵی ستوونوسێکدا و بەو پارادیمە هیلاکە.. کوا چاوەڕێی خۆشویستن و قەبووڵکردن دەکات..؟! مێژووی ئەدەبی باڵا و هونەری زیندووی دونیا، مێژووی ڕەفزکردنە.. هونەری نوێ نەک هەر لەگەڵ واقیعدا ناڕوات، بەڵکو ئیشی یەکەم و کۆتایی؛ هەڵوەشاندنەوەی واقیعە لەڕێگای مەسخەرە پێکردنیەوە. هەرخۆی کاری تەوژمی پاش نوێگەری و هونەرەکەشی ئینکاریکردنی هەموو ئەو حەقیقەتانەیە کە بانگەشەی ڕەهایی دەکەن، لەحاڵێکی وەهادا چۆن هونەری ناو ئەو تەوژمە بە چاویکلکەیەکی یەکچاوی لێڵی یەکتەفسیرەرەوە، تەماشا دەکرێت..! لە هونەر و ئەدەبی هاوچەرخدا، وەرگر لەبەردەم ئەنجامدا نییە، بەڵکو لەبەردەم کێشەدایە.. ئەوەی پرۆبلەم و چارەسەری بۆ لەیەک جیانەکرێتەوە، لە لیڤڵە نزمەکانی وەرگرە، کە بەداخەوە نوسەر و هونەرمەند لە ئاستی داماوی ئەم خواندیدگایە، هیچی لە کۆمەکدا نییە.\nلە هونەردا هەموو شێك هەیە و حوکمدان نییە.. من هەر بەجۆرێك ڕێز لە خوێنەرەکەم دەگرم، تەنیا ٢٦٠ لاپەڕە چیرۆک بە سێ پێشەکی سێ نووسەری گەورەی کوردەوە نا، بەڵکوو بە کارێکی هونەریی باڵاشەوە کە ڕووبەرگەکەیەتی، پێشکەشی دەکەم.. بەرگێک؛ کە لانی کەم ١٠٠ چرکە دەتوەستێنێت.. ئەم وەستانەی خوێنەرەکەم ئەو پەیوەندییە تەواوکارییەیە لەگەڵ نوسەر.. نەک تەقلیدیەتی مردنی من لای بارت کە بۆجێگایەکی ئاوها نمونەیەکی ئەوەندە کوڵ و کوێرە، ئینسان تاقەتی نییە پێکەنینیشی پێی بێت..!\nئەوەی کە کتێبێک کورت دەکاتەوە بۆ ڕووبەرگەکەی و ئەویش بەو لێڵی و داماوییە هونەرییە دەبینێ، لە ئێسکەنەرمەی نەخوێندنەوە و تێنەگەیشتنی خۆیدا لوول دەخوات و مێنتاڵیتیەکی هەیە لە قوڕقوشمی هیچ نەبینین و هیچ نە بیستن. بۆ هیچ خوێنەر-ڕێسپەسێونێک ئەوە مانای خۆدیتنەوەیەکی زبر و کۆنکرێتیی نییە، ئاوێنەی ناو بەرگەکە ئاوێنەی سەرتاش و ژووری نووستن نییە، جگە لەوەی هەر لەخۆیدا مێنتاڵی ئاوێنە نییە و ئەلیکلیکە، شوێنگەکەشی شوناسێکی تری دەداتێ لە دەرەوەی ئاوێنەی ئاسایی، هەر ڕوانینێکی ئاوها کوشتنی مانای هونەرە بە مانای وشە، ئەم چاوە کز و کەمتینە نیگایەکی داماوکلتورییە کە نە ئەیجوکەیشنێکی هونەریی هەیە و نە چاوێکی هونەرساز، ئەوەی لەم دیدە کاڵ و فەقیرەدا ئیش دەکات ڕاگواستنی هونەرە بۆ دادگای کۆمەڵایەتی سەرجادە..\nمن لەپشت ئەو ستونە شکاوەوە تەنیا هەژاری بنوسەکەی نابینم، بەڵکو هەژارییەکی کلتوریی دەبینم، کە دەڕوات و خوێنی لێ دەتكێ.. دەڕوات و لای وایە هەرچی لەگەڵ ئەقڵی داماوی ئەودا نەهاتەوە و بۆی نەهاتە ژێر تەفسیری بچووکی خۆی؛ (سوکایەتییە)!.. ئەگەرچی مەسخەرەکردن یەکێکە لە ڕەگەزە بنچینەییەکانی ئەدەبیات و هونەری پۆست مۆدێرن، بەڵام هونەر لەم چاپەی سەروەدا کە ئێمە لێی تێدەگەین سوکایەتیکردن نیە بە مرۆڤ، بەڵکو سوکایەتیکردنە بە دیدێک کە ناتوانێ مرۆڤ جگە لە دوو دەست و دوو قاچ و یەک سەر.. وەک ئۆبژێکتێک بۆ کارێکی هونەری و وەک فۆرمێکی تری جیاوازیش چاو لێبکات.\nسەیرکردنی هونەر وەک دیاریدەیەکی سێنسی، مەرجی ئەوەیە بەسەردا نەکەویتە ئاوەوە، هیچ یەکێ لە سەگە کازاخییەکان، خۆیان لە ڕووبارەکەدا نەدیبوو، ئەوەی ئەوان دیبویان سەگی تر و مانگی تر و ئاسمانی تربووە، تەنیا ئەوەیان نەبێت، کە بۆی قووتنەچووبوو ئەوە خۆی بێت لە ئاوەکەدا و وەک حیکایەتی ئەشکەوتی گریکییەکان، کەوتبووە داوی ڕاستییەکی شکاوەوە، ڕاستییەک؛ کە دوژمنی ڕاستەقینەی خەیاڵە.\nPrevious تەنهایی ..لەبەر خۆیەوە …دڵسۆز حەمە\nNext پێدەشتی کارمامزە کوژراوەکان …. شێرزاد حەسەن


(ئه‌مڕۆ ده‌ست پێده‌كه‌ین و داهاتوو ده‌پارێزین)\n4/17/2018 6:21:45 AM\nله ڕۆژی ژینگه‌ى كوردستان سه‌نته‌ری كۆمه‌ڵایه‌تی كه‌لار كامپینێكیان ڕاگه‌یاند\nله ڕۆژی ژینگه‌ى كوردستان كه ده‌كاته 16ی نیسان سه‌نته‌ری كۆمه‌ڵایه‌تی كه‌لار كه پڕۆژه‌یه‌كی هاوبه‌شه له نێوان هه‌ردوو ڕێكخراوی CDO و ئاژانسی UNHCR له ژێر دروشمی (ئه‌مڕۆ ده‌ست پێده‌كه‌ین و داهاتوو ده‌پارێزین) كامپینێكیان ڕاگه‌یاند كه زنجیره چالاكییه‌ك له خۆده‌گرێت.\nپاسكیل سواری یه‌كه‌م چالاكی كامپینه‌كه بوو كه ئه‌نجامدرا سه‌رجه‌م به‌شداربوونی كامپینه‌كه خۆبه‌خشانی ئاماده‌بوون به جل و به‌رگی تایبه‌ت به ڕۆژی ژینگه به‌ناو كوچه و كۆڵانه‌كان و شه‌قامه سه‌ره‌كییه‌كانی قه‌زای كه‌لاردا ده‌سوڕانه‌وه ، ئامانجیان له ئه‌نجامدانی ئه‌م چالاكییه گه‌یاندنی ئه‌و په‌یامه بوو كه پاراستنی ژینگه ئه‌ركی سه‌رشانی هه‌مووانه با له ئه‌مڕۆوه ده‌ست پێبكه‌ین تا داهاتوو بپارێزین و ژینگه‌یه‌كی ته‌ندروست به‌رهه‌م بهێنین.\nسه‌نته‌ره‌كه ته‌نها به‌م چالاكییه ناوه‌ستێ وا بڕیاره ئه‌م كامپینه تا ڕۆژی هه‌ینی 20ی نیسان به‌رده‌وام بێت و ئه‌و چالاكییانه‌ی كه ئه‌نجامی ده‌ده‌ن ناشتنی نه‌مام وه سه‌ردانكردنی ناوچه گه‌شتیارییه‌كان و بڵاوكردنه‌وه‌ی هۆشیاری تایبه‌ت به پاراستنی ژینگه له‌ناو گه‌شتیاران و دابه‌شكردنی كیسه‌ی خۆڵ به‌سه‌ریاندا تا ناوچه‌كان به‌پاك و خاووێنی له پاش خۆیان به‌جێ بهێڵن.


کوردیپێدیا - ئانا کامبڵ\n✌ ئانا کامبڵ | پۆل: شەهیدان | زمانی بابەت: 🏳 کوردیی ناوەڕاست\nئانا کامپێل، شەڕڤانێکی بەریتانیی یەکینەکانی پاراستنی ژنان- یەپەژە، لە ئەفرینئەفرین بەهۆی بۆردوومانەکانی سوپای تورکەوە شەهیدبوو.\nبەگوێرەی ئەو زانیارییانەی سەرچاوەکانی یەپەژە بەهۆی بۆردوومانەکانی سوپای تورکەوە، لە ڕۆژی 16-03-201816-03-2018 ئانا کامپێلی تەمەن 26 ساڵ شەهیدبووە.\n#ئەفرین | #16-03-2018 |\n1. 👁 Anna Campbell\n➕ ئەم بابەتە لەلایەن: (مانو بەرزنجی)ەوە لە: Mar 19 2018 2:02PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Mar 19 2018 10:11PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Mar 19 2018 10:11PM باشترکراوە\n👁 ئەم بابەتە 3,254 جار بینراوە\n📷 فایلی وێنە 1.0.1 43 KB Mar 19 2018 2:07PM مانو بەرزنجی


چاره‌سه‌ركردن | بۆ ئایفۆن له كاتی دابه‌زاندنی هه‌ندیك ئه‌پ ئه‌م نووسینه دێته سه‌رشاشه - Yeane.Org ماڵپەری یانی\nچاره‌سه‌ركردن | بۆ ئایفۆن له كاتی دابه‌زاندنی هه‌ندیك ئه‌پ ئه‌م نووسینه دێته سه‌رشاشه\nue ده‌كه‌یت ده‌چێته سه‌ر زانیاری و داتاكانی ئه‌پڵ ئایدیه‌كه‌ت له‌گه‌ڵ ئه‌وه‌ی تۆ له كاتی دانانی ئه‌پڵ ئایدی None هه‌ڵبژاردبوو واته … به هه‌ر حاڵ ئه‌م كێشه‌یه په‌یوه‌ندی هه‌یه به ده‌ستكاری كردنی ناونیشانه‌كان به‌م شێوه‌یه…\nئه‌م هه‌نگاوانه په‌یڕه‌و بكه1- له Address ئه‌مه دابنێ\n2- له city ده‌توانیت یه‌كێك له‌م شارانه هه‌ڵببژێریت\nLos angeles یان san jose یان acton یان Delano یان king.\n3- له state ئه‌مه داده‌نێین CA-California له‌به‌ر ئه‌وه‌ی شاری كالیفۆرنیا باج تێیدا كه‌مه\n4- سه‌باره‌ت به zip code به پێی شاره‌كان ده‌گۆرێت به‌م شێوه‌یه …\nLos angeles = 90003\nsan jose = 95101\nacton = 93510\nDelano = 93215\nking = 93930\n5- ژماره‌ی مۆبایله‌كه Phone Number له بۆشایی یه‌كه‌م 123 دابنێ له بۆ شایی دووه‌م 7 ژماره‌ی عه‌شوائی دابنێ.\n6- په‌نجه بنێ به Done وخێری لێ ببینیت.\nئاماده‌كردنی : Mulazm Hersh\nباشترین بەرنامە بۆ داگرتنی جوانترین و شازترین وێنە بۆ سەر شاشەی مۆبایلەکانتان\nبه‌رنامه‌ی (سايجك) جی پی ئێس بۆ سیسته‌می ئای ئۆ ئێس : ئایفۆن و ئایپادا


2020-04-23 [01:14 AM]\nله راگه‌یه‌نراوێكدا كه وێنه‌یه‌كی بۆ ئاژانسی هه‌واڵی زاگرۆس هاتووه، ده‌ڵێت، بەمەبەستی راگرتنی ھاوسەنگی و زیاد نەبوونی نرخ، ھاوردەی بەروبوومی پەلەوەری دیاری دەکرێت و جێگری بەرێوەبەری کشتوکاڵی سلێمانیش رایدەگەیەنێت بەمەرجەکانی ڤێتەرنەری و تەندروستی بەرھەمەکان ھاوردە دەکرێت.\nئەمڕۆ پێنجشەممە رزگار حه‌مه‌د خدر جێگری بەڕێوەبەری بەڕێوەبەرایەتی کشتوکاڵی سلێمانی وتی، بەلەبەرچاووگرتنی ھاوسەنگی راگرتن لە نێوان بەرھەمی ناوخۆ و ھاوردەکراو ، ھەروەھا بەرز نەبوونەوەی نرخی بەرھەمی پەلەوەر لەسەر ھاوڵاتیان، لیژنەکە بڕیاری لەسەر بڕی بەرھەمی ھاوردەکراو بۆ مانگی ئایار داوە.\nرزگار حه‌مه‌د وتیشی، لە کۆبونەوەکەدا جەخت لەسەر پەرەپێدانی بەروبومی ناوخۆ کراوەتەوە و تێکڕای بەروبومی ھاوردە کەم دەکرێتەوە .\nرزگار حمد ئاماژەی بەوەش کرد، بڕی ئەو بەروبومانەی بۆ مانگی پێنج ھاوردە دەکرێن بریتی یە لە ٣٣٠ تۆن مریشکی بەستوو بەپێی پشکنینی تەندروستی ڕێکارە تەندروستییەکان و ھاوردەکردنی ماسی و ئاژەڵ و گۆشتی سور لەسەر رەسیدی مانگی ڕابردوو دەبێت .


بڕیاردرا زیانلێكەوتوانی لافاو قەرەبوو بكرێنەوە - هيوای کۆرد\nHome هەواڵ عێراق بڕیاردرا زیانلێكەوتوانی لافاو قەرەبوو بكرێنەوە\non: نیسان 15, 2019 In: عێراق, هەواڵ\nئەندامێكی لیژنەی دارایی پەرلەمانی عێراق دووپاتی كردەوە كە حكوومەتی عێراق قەرەبووی ئەو جووتیارانە دەكاتەوە كە بەهۆی لافاوی دوایی كە سەرانسەری عێراقی گرتەوە زیانیان بەركەوتووە.\nلە ماوەی دواییدا شەپۆڵێكی گەورەی بارانبارین سەرانسەری عێراقی گرتەوە و بەو هۆیەوە ئاستی ئاو لە رووبار و دەریایەكان بە شێوەیەكی لەناكاو و زۆر زیادی كرد و لافاو لە زۆر ناوچە دروست بوو، بەتایبەتی زیانی زۆری لە جووتیار و خاوەن كێڵگە و كێڵگەكانی پەلەوەر و ماسی گەیاند و بەشی زۆری زەوییەكانیان كەوتننە ژێر ئاو و بەرووبوومەكانیان لەناو چوون.\nسوهام عوقێلی، ئەندامی لیژنەی دارایی لە پەرلەمانی عێراق ئاماژەی كرد، بڕیاری قەرەبووكردنەوەی جووتیاران لەوانەی بەهۆی لافاوەوە زیانیان بەر كەوتووە و پەرلەمان دەنگی لەسەر داوە، هەموو جووتیاران دەگرێتەوە و روونی كردەوە كە پارەكەش لە بودجەی فریاگوزاری حكوومەتی فیدراڵ تەرخان دەكرێت.\nزیاتر گوتی، قەبارەی پارەی قەرەبووكردنەوەكە تا ئێستە دیاری نەكراوە، چونكە ئەو بابەتە پێویستی بە زانیاری لەبارەی قەبارەی زیانەكان هەیە كە لە رێگەی خانەی تەنگژە و لیژنەكانی بۆ ئەو مەبەستە پێكهێنراون كۆ دەكرێتەوە و روونی كردەوە پارێزگای میسان لە پێشەوەی ناوچە زیانلێكەوتووەكانە.\nڕۆژی شەممە پەرلەمانی عێراق بەكۆی پەرلەمانتاران دەنگی لەسەر بڕیارێك دا بۆ قەرەبووكردنەوەی زیانلێكەوتووانی لافاوەكانی دوایی كە ژمارەیەك پارێزگای عێراقی گرتووەتەوە.\nڕۆژی شەممەط میران محەمەد پەرلەمانتاری كورد لە بەغدا گوتی، پڕۆژەیەك لە پەرلەمانی عێراق بۆ قەرەبووكردنەوەی زیانلێكەوتووانی لافاوی دووایی باس كراوە و وەك نوێنەرانی كورد لە هەوڵداین لیژنەیەكی شارەزا سەردانی كوردستان بكات بۆ هەڵسەنگاندن زیانی بەنداوەكان تا بودجەی بۆ تەرخان بكرێت بۆ چاككردنی كەموكوڕییەكانی.\nلەبارەی هەرێمەوە پێشتر حكوومەتی هەرێمی كوردستان بە راپۆرتێك ئەو زیانەی كە بەر هاووڵاتییان و جادە و شەقام و پرد و كارەبا كەوتبوو، بە نووسراوێك ئاراستەی بەغدای كرد و ئەوەی ماوە لەسەر حكوومەتی عێراقە كە قەرەبووكردنەوەكە رەوانەی هەرێم بكات.\nشایەنی باسە لە یاسای بودجەی گشتیی 2019ی عێراق بڕی زیاتر لە 300 ملیار دینار بۆ قەرەبووكردنەوەی هاووڵاتییانی هەرێم دانراوە كە بەهۆی لافاو و باران و كارەساتی سروشتییەوە زیانیانیان پێ گەیشتووە و دەگات.\nTags: جووتیارعێراق‌قەرەبووكارەساتی سروشتیلافاو\nكاریگەری زۆر بەكارهێنانی خواردنەوە گازییەكان


ئاماری پێشێلکارییەکانی مافی مرۆڤ\nلە مانگی نیسانی ٢٠١٦ لە لایەن کۆماری ئیسلامیی ئێران لە رۆژھەڵاتی کوردستان.\nئەم راپۆرتە دۆخی مافی مرۆڤ لەمانگی ئاپریلی ۲٠۱٦ لە ڕێ کەوتی جومعە۱۳خاکەلێوە تاشەمە۱۱گوڵان بە ھەوڵی کۆمەڵەی مافی مرۆڤی کوردستان بە کەڵک وەرگرتن لەراپۆرتی رێخراوە مەدەنیەکانی ئێران و رێخراوەکانی مافەکان مرۆڤ لە کوردستان کۆ کراوەتەوە.جێگەی ئاماژەیە بەھۆی دۆخی بەسراوی ھەواڵنێری لە ئێران و ئیزن نەدەان بە رێخراوە مەدەنی ومافەکانی مرۆڤ ئەم ئامارە تەواونییە لەوانەیر ھەندێک ڕاپۆرت ڕادەستی ئیمە نەگەیشتبێت ئەمەتەنیا بەشێکە لە پێشێل کاریەکان لە مانگی رابردوو\nکۆماری ئیسلامی ئێران بە دەست بەسەر کردن زیاتر لە چەند سەد کەس لە شارۆمەندانی کورد، بە پێشێل کاری مافی مەدەنی و ئازادی رادەربڕین، بەرچاو نەگرتنی مافی ژیان، ئەمنیەتی تاکەکەسی، سووکایەتی بە ھاووڵاتیان کورد ، ئەشکەنجەی بەندکراوە سیاسیەکان و لەبەر چاونەگرتنی مافە سەرەتاییەکانی بەندکراوە سیاسیەکان کۆتایی بە مانگی ئاۆریلی ٢٠١٦ ھێنا.\nبەپێی مادەی۱۹ جاڕنامەی جیھانی مافی مرۆڤ ھەر تاکێک مافی ئازادی رادەربڕینی ھەیە،ھەر وەھا لە بەندی۱مادەی۹ پەیمانی نێونەتەوەیی مافی مەدەنی وسیاسیدا ھاتووە; ھەمو تاکێک مافی ئازادی وئەمنیەتی تاکاکەسی ھەیە، ھیچ مرۆڤێک نابێت کەسێک بەھۆی باوەڕەکانیەوە ئازار بدات.\nلەبەندی دووھەمی مادەی۱۹دا ئاماژە دەکات : ھەر تاکێک مافی ئازادی بەیانی ھەیە، دەتوانێت بۆ پەرەپێدانی وتەکان و باوەڕەکانی بە ھەرچەشنێ ھەوڵ بدات وەک لەچاپ دان، بڵاوکراوەی ھۆنەری، ریکلام، خوێندن و ھەر چەشنە بەشوێنداچووندا ئاساییە بۆ باوەڕەکانی.\nھەر وەھا لەمادەی۲۲دە ھاتووە ھەر تاکێکی کۆمەڵگا مافی ئەوەی ھەیە ئەمنیەتی لەکۆمەڵگا ببێت ولە رێگای ھەوڵ دان لە پانتای نەتەوەیی یارمەتی نێو نەتەوەیی بە بەرێخستن کردنی سەرچاوەکانی نێونەتەوی،مافی بزرنەبوونی ئابووری،کۆمەڵگایی وکلتووری خۆی بو پاراستنی پێگە وکەسایەتی خۆی بەکار بھێنێت. وبەپێی بەندی ۵ ھیچ کەس مافی ئەوەی نییە تاکێک ئەشکەنجە ،ئازار،سزا بدات یان بە شیوەگەلی نامرۆڤانە سەرکوت بکات.\nبە پێی جارنامە گەردوونیەکانی تایبەت بە مافی مرۆڤ، مافی سیاسی و کۆمەڵایەتی، ھەر تاک و کۆمەڵگایەک مافی ھەیە بۆ مافە سروشتی و پێناسە کراوەکان تێکۆسان بکات و ھەوڵ بدات کۆمەڵگایی خۆیی بنیاد نێت، ھیچ ناوەندێک مافی ئەوەی نیە مافی ئەوانی تر پێشێل بکات و نایەکسانی بەرھەم بھێنێت.\nلە ئیستا دا زۆرتر لە ۵٠چالاکی سیاسی و باوەڕیەکان لە ئیران ورۆژھەڵاتی کوردستان سزای سێدارەیان بەسەردا سەپاوەو چاوەڕێی جێ بەجێ بوونی سزاکەیان دەکەن\nلە مانگی رابردوودا راپۆرتیک سەبارەت بە لەسێدارەدانی چوار گیراوی کورد لە گرتووخانەی ورمێ لە رۆژھەڵاتی کوردستان دراوە.\nبە پێی ھەوالە گەیشتووە کان بە کۆمەڵەی مافی مرۆڤی کوردستان گیراوانی کورد بە ھۆگەلی جۆراو جۆرلەسێدارە دەدرێن وئەم لە سێدارە دانانە بەرای گشتی ناگەیەت،کۆماری ئیسلامی ئێران رێژەی لەسێدارە دان بڵاو ناکاتەوە\nسەر لە بەیانی رۆژی سێ شەمە ۳۱خاکە لێوە لە گرتووخانە دەریا لەشاری ورمێ سزای سێدارەی ٤ بەندکراوی کورد بە ناوگەلی”مەجید مورادی،ئەحمەد محی،علی رەزا ساریان و مەنسوور رازیانی”جێ بە جێ کرا.ناوبراوان بە تاوانی پەیوەندی دار بە مادە ھۆشبەرەکانەوە لەسێدارە دران\nلە رۆژی سێ شەمە بەڕواری۷گوڵان بەندکراوانی کورد”سامان نەسیمی ومحمدعەبدوڵاھی”بانگھێشتی حسینیەی گرتووخانەی ورمێ کراون ولەلایەن بەڕێوەبەری گرتووخانەکەوە پێیان وترا:ئێوە لەدۆخی سووردان بۆ جێ بەجێکردنی سزاکانتان وتەنھا دەتوانن داوای لێبووردن بکەن\nقۆڵ پێچ کران.\n“قۆڵ پێچ کردن، بانگ ھێشت کردن،دەرکردنی سزا،چێ کردنی فایل”\nلەم مانگەدا رێژەی ..... کەس لە رۆژھەڵاتی کوردستان قۆڵ بەست وبانگ ھێشتی بنکە ئەمنیەکان وسزایان بەسەردا سەپا.\nرۆژی هەینی ۱۳خاکە لێوە میعاد ئەحمەدی چالاکی مەدەنی لە شاری سنە لە ماڵ خۆی لەلایەن ھێزە ئەمنیەکانەوە قۆڵ بەست کرا.و دوای۲٤کاتژمێر مانەوەلە ناوەندی ئاسایش وزانیاری شاری سنەراگوێزی گرتووخانەی مەرکەزی ھەمان شارکرا،ھەروەھا ئاسایش بانگھێشتی سوھەیلا محمدی لە چالاکانی مەدەنی بۆ بنکەی ئاسایش کرا.\nلە شەمە ۱٤خاکەلێوە وەفا ئازەربار خۆێندکاری زانکۆ خەڵکی شاری مەھاباد بە تاوانی ھەوڵ دژی کۆماری ئیسلامی ئێران سزای٤مانگ زیندانی بەسەردا سەپا.\nیەکشەمە۱۵خاکە لێوە سزای سێ ساڵ زیندان بەسەر برایان ھوشەنگ ومحمد پیروز زادەگان خەڵکی رۆژھەڵاتی کوردستان سەپێندرا،ناوبراوان لە مانگی رەزبەر دەست بەسەرکرابوون لەلایەن لقی یەکی دادگای شۆڕشی ئیسلامی ورمێ وە بە تاوانی ھەوڵ دژی ئەمنیەتی ملی سزا دران.\nدووشەمە۱٦خاکەلێوە “نەسرەدین دالایی میلان “خەڵکی شاری ماکۆ کە پاییزی رابردوو لەلایەن ھێزە ئەمنیەکانەوە گیرابوو بە تاوانی پەیوەندی بەیەکێک لە حزبە کوردیەکانەوە ٦مانگ زیندانی بەسەردا سەپا.\nپێنج شمە ۱۹خاکە لێوە لەچارەنووسی “پشتیوان نەھرۆیی” گەنجی کوردی شاری بانە کە سەرماوەزی رابردوو لەلایەن ھێزەئەمنیەکانەوە قۆڵ بەست کرابوو ھێشتا ھیچ زانیاریەک لەبەر دەست دا نییە.\nشەمە۲۱خاکەلێوە “ئەفشین حسێن پەناھی”خەڵکی ناوچەدێولان لەلایەن ھێزە ئەمنیەکانەوە قۆل بەست و راگوێزی شوێنیکی نادیار کرا.\nشەمە۲۱خاکە لێوە بانگھێشت کردنی “سوھەیلا محمدی”بۆدادگاو دادگایی کردنی بەھۆی بەشداری کە کەمپەینی رزگار کردنی کانی بڵ وکۆکردنەوەی ۵ھەزار واژۆ بۆکانی بڵ\nرۆژی۲٤خاکە لێوە سێ برای بۆکانی بەناوگەلی “ئەفشین،سەعیدوحامد حەیدەرزادە” لەلایەن ھێزە ئەمنیەکانەوە قۆڵ بەست کران.\nشەمە۲۸خاکەلێوە یەکێک لەئەندامانی کانونی پیشەیی مامۆستایانی پارێزگای سنە بەناو “تاھیر قادرزادە”سزای سێ مانگ ویەک رۆژ زیندانی بۆ بڕایەوە.\nچوارشەمە یەکی گوڵان دادگای شۆڕشی شاری نەقەدە سزای لوقمان بالکی کوڕی علی وئیسلام مستفاپور کوڕی مامەند بە ۱۱ساڵ و٦ساڵ زیندان راگەیاند.\nچوار شەمە یەکی گوڵان ئاسایش وزانیاری شاری سنە ،خالد حسینی،غالب حسینی ومەجید حەمیدی،بانگ ھێشتی بنکەی ئاسایشی سنە لە رۆژھەڵاتی کوردستان کرد وپێیانی راگەیاند کە لە خۆپیشاندانی یەکی مەی رۆژی جیھانی کرێکاربەشداری نەکەن.\nجومعە ۳گوڵان دادگای پێداچوونەوەی شاری سنە سزای ٦ساڵ ویەک رۆژ زیندانی بۆ علی حسن پەناھی مامۆستای خەڵکی ناوچەی دێولانی رۆژھەڵاتی کوردستانی سەر ڕاست کردەوە\nسێشەمە ۷گوڵان ئاسۆرۆستەمی بانگھێشتی لقی۳٦دادگای پێداچوونەوە کرا.\nچوار شەمە۸گوڵان ھێزە ئەمنیەکانی سەربەوەزارەتی ئاسایش وزانیاری کۆماری ئیسلامی ئێران لە شاری نەقەدە ھەوڵی قۆڵبەست کردنی شەھاب ئەحمەدی ئازەر کوڕی ئەحمەد یان دا،ناوبراو پێشتر چەندین جار دەست بەسەر کرابوو.\nپێنج شەمە۹گوڵان ھێزە ئەمنیەکانی ئاسایشی بۆکان کوتایانەسەر ماڵی ئەفسانە بایزیدی کچی ئەبووبەکر ودوای قۆڵبەست کردنی بۆ شوێنێکی نادیار گوێزایانەوە\nپێنج شەمە۹گوڵان شەھاب ئەحمەدی ئازەر لەماڵەکەی خۆی لەیەکێک لە گەرەکە کانی شاری نەقەدە قۆڵبەست کرا،جێگەی ئاماژەیە ناوبراو لەلایەن ھێزە کانی سەربە ئاسایش وزانیاری دەست بەسەر کراوە.\nپێنج شەمە ۹گوڵان بێ ئاگایی لە چارەنووسی ۷ ھاوڵاتی بەناوگەلی”سامان رونما،رەزا عزەت تاج، وەلی شەریفی،سابیر رەسوڵی پور،محمد رویان وفاروق شەفاھی ویەک ھاوڵاتی تر کە مانگی رەشەمەی رابردوو دەست بەسەر کرابوون،تائێستا لە چارەنووسیان و شوێنی دەست بەسەر کردنیان ھیچ زانیاریەک لەبەر دەست دا نییە.\nجومعە ۱٠گوڵان سامان قادری ئازەر ھاوڵاتی خەڵکی بۆکان کە لە ۲۳ مانگی بەفرانبار دەست بەسەر کرابوو ھێشتا لە بەند دایەوە بنەماڵەکەی لە چارەنووسی کوڕەکەیان بێ ئاگان.\nجومعە ۱٠گوڵان “عبدالڵە بەرخان”کە پێشترلەلایەن ھێزەئەمنیەکانەوە قۆڵ پێچ وخرابووە ژووری تاکەکەسی ئاسایشەوە،دادگایی کراو یەک ساڵ سزای بەسەردا سەپاو راگوێزی گرتووخانەی شاری مەریوان کرا.\nلە ئێستادا ۳۸٤بەند کراوی سیاسی کورد لە گرتووخانەکانی ئێران ورۆژھەڵاتی کوردستان دا ژیان بەسەر دەبەن.\nلەم مانگەدا پێشێل کاری مافی بەندکراوان لەوانە ئەشکەنجە ،نەدانی چارەسەری پزیشکی”محمد سدیق کەبوود وەند،زەینەب جەلالیان،ئەفشین سوھراب زادە،کەیوان داوودی،علی رەزارەسوڵی، رەمەزان ئەحمەد کەماڵ ئەیوب ئەسەدی و… ھەندێک لەو بەند کراوانەن کە سەبارەت بە چارەسەری پزیشکی لەلایەن کاربەدەستانی گرتووخانەکان پشت گوێ خراون. دەرکردنی بڕیاری سزای تازەو..وەک مانگەکانی پێشوو بەردەوام بوو بەشێوەی خوارەوەیە:\nجومعە۱۳خاکەلێوە سزای عوسمان موستەفاپور بەندکراوی کورد بەھۆی گوم بوون یان لەناو چوونی فایلەکەیەوە لە ۲۵ساڵ بووبە ۳۵ساڵ.ناوبراو بەندکراوی سیاسی گرتووخانەی ورمێ یە کە ۲۵ساڵە بەبێ مافی پەیوەندی بەھیچ کەسێک لەدەرەوە لە گرتووخانەدایە.\nدووشەمە۲۳خاکەلێوەبەھۆی جیانەکردنەوەی تاوانەکان لەیەک دی لە گرتووخانەی ورمێ، دووبەند کراوی سیاسی کورد بەناو”موستەفاسەبزی وعلی یەگانە”بەند کراەی بەندی ۱۳لەم گرتووخانەدا کەوتنە بەر ھێرشی کەرەستە دەس کردەتیژەکانی چەند بەند کراوێکی تاوانە مەترسیدارەکان وزۆر بە دژواری بریندار بوون.\nیەک شەمە۲۹خاکەلێوە دوو بەند کراوی سیاسی کورد لە گرتووخانەی شاری تەورێز بەناو “محمد ئەمین ئاگوشی وئیرەج محمدی”لە دادسەرای تەورێز پێناسەی تاوانیان بۆ کرا بەتاوانی ساختەی تێک دانی باری ئاسایی گرتووخانە،ناوبراوان بە ھۆی ناڕەزایی دەربڕین سەبارەت بەدۆخی نالەباری گرتووخانەکە لەلایەن بەڕێوەبەری گرتووخانەکە لە لقی۷دادسەرای تەورێز فایلیان بۆ ھاتە چێ کردن.\nیەک شەمە ۲۹خاکەلێوە ڕاگەیاندنی مان گرتن لەخواردنی رەمەزان ئەحمەدکەماڵ بەھۆی کەم تەرخەمی کاربەدەستانی گرتووخانەی رەجایی شاری کەرەج سەبارەت بە چاودێری تەندرووستی و پزیشکی بۆ ناوبراو.\nلەیەک شەمە۲۹خاکەلێوە ئەفشین سوھراب زادە بەند کراوی سیای کورد لە گرتووخانەی شاری میناب بەھۆی رێگە پێ نەدان بە چارەسەری پزیشکی لە نەخۆشخانەیەک لەدەرەوەی گرتووخانە بە دووراندنەوەی لێوەکانی دەستی دایەمان گرتن لەخواردن بەڵام سەرەڕای ناجێگربوون و مەترسی دار بوونی تەندروستی ناوبراو لە رۆژانی دوایی دا کەربەدەستانی گرتووخانەکە ھیچ ئاوڕێکیان لێ نەداوە.\nدووشەمە۳٠ خاکە لێوە ڕێگری کرا لەوەی کە چارەسەری پزیشکی بۆ بەند کراوی سیاسی کورد ئەیوب ئەسەدی لە دەرەوەی گرتووخانە بکرێت،ناوبرا دیسک کەمەری ھەیە.دادگای شارەکە رێگەی چارەسەری لە دەرەوەی گرتووخانەکەی بەناوبراو نەدا.\nپێنج شەمە ۲گوڵان لێدانی بەند کراوی کورد حسن کەماڵ رەمەزان ،بەندکراەی سیاسی کورد لە گرتووخانەی ورمێ بەھۆی دەمەقاڵێ لەگەڵ یەکێک لە مەئموورەکانی گرتووخانەکە لەلایەن زیندان بان و بەڕێوەبەری گرتووخانەکە درایە بە پەلامار ولێدان و لووت وملی بەدژواری بریندار بوو،دوای لێدانیکی زۆر دەست وپێی بەستراو کرایە ژووری تاکەکەسی گرتووخانەکەوە\nجومعە۳گوڵان ،رێگەپێ نەدان بەچارەسەری پزیشکی،پەیوەندی بەبنەماڵە وئازادی کاتی بەکەماڵ شەریفی رۆژنامەوان وچالاکی سیاسی دوورکراو لە گرتووخانەی شاری میناب،ناوبراو لە دۆخێک دا سزاکە تێ دەپەڕێنیت کە بە تێ پەڕبونی۸ساڵ لە سزاکەی تەنھا یەک جار توانیویەتی دایک وباوک خۆی ببینێت وئێستا تووشی گرفتی کۆئەندامی جووڵان بوو.\nشەمە٤گوڵان رێگری لە چارەسەری پزیشکی وئازادی کاتی دوای۲۲ساڵ زیندان ھەمبەر بە “محمد نەزەری” بەندکراوی گرتووخانەی رەجایی شاری کەرەج کە بەھۆی ئاڵۆز بوونی فایلەکەی وگەندەڵی برووکراسی ناو گرتووخانەکە تائێستا لەبارێکی ناتەندرووست پشت گوێ خراوە.\nشەمە٤گوڵان گرتووخانەی مەھاباد،بەھۆی نەبوونی کەرەستەی پزیشکی شیاو نەبوونی ھیچ کارمەندێکی تەندرووستی لە دەرەوەی کاتی دەوام دۆخی بەند کراوە نەخۆشەکانی گرتووخانەکە زۆر نالەبار راگەیەندراور.\nپێنج شەمە۹گوڵان مان گرتنی۵٠٠بەند کراوی گرتووخانەی مەھاباد،بەھۆی گوشار وئاستەنگی گەلیک کەلە گرتووخانەکەدایە بەتایبەت ھەڵسووکەوەتی بەڕێوەبەر ودادوەری چاودێری گرتووخانەکە ھەمبەر بە داواکاری بەندکراوان. ئەم کردەوە بووبەھۆی بەشداری نزیک بە ۵٠٠ کەس لە مان گرتنەکەدا.\nبەندکراوان نیوەڕۆی ۲۸ئاپریل خوراکی گرتووخانەیان وەر نەگرت وبەفەرمی مان گرتنیان راگەیاند.\nجومعە ۱٠گوڵان “ئومێد رەحمانی”بەند کراوی بەشی تاوانە ماڵیەکانی گرتووخانەی ورمێ بەنیشانەی ناڕەزایەتی دەربڕین بە بارو دۆخی ووڵام نەدانەوەی کاربەدەستانی گرووخانەکە مانگرتنی راگەیان ورۆژی۱۱گوڵان سەری خۆی لە گەچ گرت.لەدوای ئەم رووداوە ناوبراو لەلایەن کاربەدەستانی گرتووخانەکە راگوێزی ژووری تاکەکەسی گرتووخانەکە کرا کە دۆخی مەترسی دار بەراورد دەکرێت.\nجومعە ۱٠گوڵان “محمد ئەمین ئاگوشی”گیراوی سیاسی بەھۆی باروودۆخی نالەباری گرتووخانەی شاری تەورێز دەستی دایە مانگرتن لە خواردن ناوبراو بەھۆی دۆخی نامرۆڤەنەی گرتووخانەکە خوازیارە دووبارە بگوازرێتەوە بۆ گرتووخانەی شاری زاھیدان.\nکرێکاران و سێنفەکان.\nگوزارشی پێشێلکاریەکانی مافی کرێکاران لەم مانگە دا:\nبە پێی ئەو ھەواڵانەی گەیتوونەتە کۆمەڵەی مافی مرۆڤی کوردستان لەم مانگە دا نزیکەی ۱٦٤٦ کرێکار لە کارەکانیان بێ بەش و دەر کراون، پێنج شیرکەتی گرینگی بەرھەم ھێنان داخراون. لەو مانگە دا کرێکارگەلی زۆر بە ھۆیی ئەوەی کە کرێدەست و موچەکانیان نەدراوەترێیە ، تووشی کێشە بوون بۆ گوزەرانی ژیانیان.\nلەم مانگە دا بە ھۆیی داخرانی رێگای کۆڵبەری لە شارەکانی سەردەشت، مەریوان، پیرانشار و بانە لە رۆژەڵاتی کوردستان کە لە لایەن کۆماری ئێسلامی ئێرانەوە رووی دا، نارەزایەتی گەورە ساز بوو و دوکانداران، کرێکاران و کۆڵبەران نارەزایەتیان دەربڕی و مانگرتنی سەراسەری لێ کەوتەوە کە تێیدا دوکن و بازارەکان داخران.\nداخرنی سنوورەکان لە لایەن کۆماری ئیسلامی ئێران دەتوانێ کێەی زۆر گەورە بۆ خەڵک ساز کت، بەتایبەت ئەو خەڵکانەی بژێوی ژیانیان لە کارکردن لەو سنوورانە دەسبەر دەکەن. ئەوە لە کاتێک دایە کە دەوترێ نزیک لە ۲۰ ماڵباتی کوردستانی بە کارگەلێ وەک کرێکاری و کۆڵبەری بژێوی ژیانیان لەو سنوورانە دەسبەر دەکەن. بێکاری و نەبوونی دەرفەتی کار دەبێتە ھۆیی کۆچکردنی کوردستانیان.\nسەرەتایی بەھاری ئەمساڵ ٥۰۰ کرێکاری فەرمی کارخانەی نەساجی برۆجێرد کە کرێکاری فەرمی و کۆنن، دەرفەتی کاریان بۆ نوێ نەکرایەوە، ھەواڵەکان دەڵێن، بۆ کەم کردنەوەی خەرجیەکان، ئەو کارخانەیە نیوەی کرێکارەکانی دەرکردوە.\n۳ و ٤ مانگی خاکەلێوە ۱۰۰ نەفەر لە کرێکارانی کارخانەی ئیستەکی سنە لە کارەکانیان دوور خرانەوە و ئەوان بەم ھۆیە مانگرتنی نارەزایەتیان ئەنجام داوە.\n٨ خاکەلێوە زیاتر لە ۱۰۰ کرێکاری کارخانەی پارسیلۆنی خۆرەم ئاوا بۆ وەرگرتنی موچەکانیان، گردبوونەوەیان کرد و لە پێش ناوەندی پارێزگای خۆرەم ئاوا ئەنجام دا، بەڵام ھیچ کەس وەڵامی نەدانەوە.\nبەیانی ۱٤ خاکەلێوە بە فەرمانی پارێزگاری کرماشان، شەش کەس لە کرێکارڵنی فەرمانداری قەسری شیرین کە لە ناوەندی ھاویاری شارەداری قەسری سیرین کاریان دەکرد، دەرکران.\n۱٥ خاکەلێوە، کارخانەی عمران ێنعت لە شارۆچکەی پیشەیی سەرپێل زۆھاو داخراو و کرێکارەکانی دەرکران. ساحیبی کارخانەکە بەدزی شتە باش و بەقیمەتەکانی کارخانەی دەرباز کردبوو.\n۱٨ خاکەلێوە کۆمەڵێک کە کرێکارانی شەریکەی خەزمەت گوزاری ناوەندی ئاسەوارە کلتووریەکانی ئیلام بۆ نارەزایەتی دەربڕین بۆ بار و دۆخی کاریان لە ٨ ساڵی ڕابردوو و ھەرەھا نەدرانی موچەکانیان و پارەی بیمەکانیان گردبوونەوەیان کرد و داخوازی چارەسەری گرفتەکانیان بوون.\nھەر لەو رۆژەدا کۆمەڵێک لەو کەسانی داخوازی ماڵیان کردبوو،گردبوونەوەیان کرد، ئەوان داخوازیان کردبوو بۆ خانوو، ماڵەکانی ناسراو بە خانە مھر، ماوەی سێ ساڵ بوو ناویان نووسی بوو، پارەیڵن دا بوو بەڵام پارێزگایی ئیلام، خانوەکانی نەدابوونێ.\nکرێکارانی شەریکەی پیشەی لە پاوە بە ھۆیی کێشەکانیان، چارەسەر نەکردنی کێشە کاریەکانیان لە پێش فەرمانداری پاوە کۆبوونەوەیان کرد.\nکرێکارانی شەریکەی پەیمانکاری بعپت کە لە گەڵ ناوەندی تێلفونی ئیلام کار دەکا، بۆ نارەزایەتی دەربڕین بە کێشەکانیان گردبوونەوەیان ئەنجام دا. کۆمەڵێک لە کرێکارانی شارەداری ناوەندی ئیلام بە ھۆیی نەدرانی عەیدانەی ۱۳۹٥ و سابقە کار ۱۳۹٤و پارەی بیمە گردبوونەوەیان کرد.\nھەر لەو روژەدا شۆفیرنی شیرکەت واحدی ئیلام بە ھۆیی دیاری نەکرانی موچەکانیان لە بەردەم ناوەندی شەریکەکەیان لە جادەی ئیلام -کرماشان گردبوونەوەیان کرد.\n۱۹ مانگی گوڵان کرێکارانی شەریکەی ئیستک بە ھۆیی دەرکرانیان مانگرتنیان کرد.\nکارخانەی قالبسازی ئاسنی قوروە ٤۰۰کرێکاری خۆیی دەرکرد.\n۱۹ خاکەلێوە، یەحی ئەحمەدنژاد، معاونی مەکتەبی سەرەتایی لە گوندی گردوانی ورمێ کۆتایی بە ژیانی خۆیی ھێنا.\n۲۰ خاکەلێوە، بەپرسانی حکومەتی بە ھۆیی شەریان لەسەر بەشیان لە کارخانەی قەندی زەکەریا، ئەو کارخانەیان داخست، کە بوو بە ھۆیی بێکار بوونی ۲٥۰کرێکار.کرێکارانی کارخانە قەندی پیرانشار بە ھۆیی نەدرانی موچە و جێ بەجێ نەکرانی داخوازیەکانیان مانگرتنیان کرد.\nکرێکاران و کارمەندانی دەنگ و سیمای ئیلام بە ھۆیی نەدرانی موچەی زێدەکاریان نارەزایەتیان دەربڕیی.\nکرێکارانی شەریکەی غرب دانە بە ھۆیی نەدرانی موچەی سێ مانگیان، بیمەکانیان و سابیقەی کاریان لە شەقامی ئاویەر نارەزایەتیان دەربڕیی.\nکۆەڵێک لە کرێکارانی شەریکەی شاھۆ لە کامیارن بە ھۆیی نەدرانی موچەکانیان نارەزایەتیان دەربڕیی.\nکرێکارانی شەریکەی ئاسۆپلاست بە ھۆیی نەدانی موچە و پاداشەکانیان نارەزایەتیان دەربڕیی.\nکرێکاران و کارمەندانی خزەمەتگوزاری شارەداری ئیلام بە ھۆیی نەدرانی موچەی ٥ مانگیان نارەزایەتیان دەربڕیی.\nکرێکاران وکارمەندانی شەریکەی بەرھەمھێنانی بیسکویتی غەزل لە روانسەر بە ھۆیی نەدرانی بیمەکانیڵ و پاداشتی ۱۳۹٤ یان نارەزایەتیان دەزبڕیی.\nکرکارانی کارخانەی پولاد زاگرۆسی قوروە بە ھۆیی دەرکرانیان نارەزایەتیان دەربڕیی، نەبوونی بروا و کێشە ساز کردنوو و گوێ نەدانە یاسایی کارکردن و دەرکرانیان ھۆکاری ئەو نارەزایەتیە بوو.\nکرکاران و کارمەندانی شارەداری ناڵۆس لە پیرانشار بە ھۆیی نەدرانی موچەکانیان ، کارەکانیان بە جێھێشت و گردبوونەوەیان کرد.\nکۆڵبەری و مین.\nکۆڵبەری کارێکی نافەرمی و نایاسییە کە خەڵک لە رۆژھەڵاتی کوردستان بۆ دەرھێنانی بژێوی ژیانیان، ناچار دەبن روو بکەنە ئەو کارە. کۆڵبەران ژیانێکی پڕ دژوار و پڕ نەھامەتی دەبەنە سەر، لەلایەک بارێکی زۆر و بە بەھایی کەم دەگوێزنەوە، لەلایەکی تر لە لایەن ھێزە ئەمنی و سەربازیەکانی کۆماری ئێسلامی تەقەیان لێ دەکرێت، بە ھۆیی ئەو کارە قورسەشەوە ، تووشی دەھا جۆر نەخۆشی دەبن کە دەبێتە ھۆکاری ژیانی کورت بۆ ئەو چینەی کۆمەڵگا، ئەوە لە کاتێک دایە کە نەکەونە بەردەستڕێژی گوللەو نەکووژرێن یان بریندار نەکرێن.\nلە مانگی ڕابردووش دا وەک مانگانی پێشوو، ھەواڵی کووژران و بڕێندار بوونی کۆڵبەران ھەبوو.\nلە یەکەم رووداو دا بە ھۆیی سێڵاو لە بانە کۆڵبەرێکی ۲۲ ساڵان بە ناوی خالق غەفاری خنکا و گیانی لە دەست دا.\nلە رووداوێکی تر دا و ھەر لە مانگی ئاپریڵ کۆڵبەرێکی سڵماسی بە ناوی بێھزاد کەماڵی کەوتە بەر دەسرێژی گوللەی ھێزە ئەمنی و سەربازیەکانی ئێران و کووژرا.\nلە رووداوێکی تر لە بانە، ۱٤ ئاپریڵ کۆڵبەرێک دەدرێتە بەر گوللە و بیندار دەکرێت، کە بڕینەکانیشی زۆر سەختن.\nلە ناوچەی دزلی، بە ھۆیی نانەوەی کەمین لە لایەن ھێزەکانی ئێرانەوە ٤ کاسبکار دەکەونە کەمێن و دەڕفێندرێن و تا ئەو کاتە ھیچ زانیاریەک لەسەر وان نیە.\nلەو مانگەی کە دەرباز بوو، حاڵەتی ھەرە دیار و گرینگ، مانگرتنی کاسبکارانی کورد بوو کە بە ھۆیی بەستنی سنوورەکان رووی دا، لە شارەکانی مەریوان، بانە، سەردەشت و پیرانشار مانگرتنی چەند رۆژە رووی داو و لە نەھایەت دا سنوورەکان بۆ کاری کاسبکاران و کۆڵبەران کرانەوە، ھەڵبەت لە شوێنگەلێ ھێشتا نەکراونەوە.\nتەقینەوەی مین لە رۆژھەڵاتی کوردستان ئەمساڵیش قوربانی گرتنی دەست پێ کردوە، چاندنی مین لە لایەن ئێرانەوە، بیانۆیەک بووە ھەمیشە بۆ پاراستن و بواری ئەمنی، بەڵام خۆدی ئەو مینانە ئاسایشی خەڵکیان گرتوە و خەڵک دەکەنە قوربانی.\nسەرەتایی ساڵی نوێ، ٥ حاڵەتی تەقینەوەی مین رووی داوە لە قەسری شیرین ، کە چەندین کەس بڕیندار بوون و خەسارەتی زۆری ماڵی لە ھاوڵاتیان داوە.\nلە دێھلۆران بە ھۆیی تەقینەوەی مین، ژنێک بە ناوی حەمیدە راسھن تووشی مۆج گیران دەبێت و رەوانەی نەخۆشخانە دەکرێت.\nھەر وەھا بە ھۆیی تەقینەوەی مین لە سنووری نێوان رۆژھەڵات و باشووری کوردستان، ٥ کەس کە بۆ گەران و خۆی روویان لەو ناوچانە کردوو، بە ھۆیی تەقینەوەی مین بڕیندار دەبن و رەوانەی نەخۆشخانە دەکرێن کە دوویان منداڵن.\nبە پێی زانیاریەکان، لە شەری ٨ ساڵەی ئێران و ئێراق، ۱٤ ملیۆن مین لە نێوان ئەو دوو وڵاتە چێنراون، کە زۆربەیان دەکەونە رۆژھەڵات و باشووری کوردستان، کۆماری ێیسلامی ئێران، ھیچ ھەوڵێکی جدی بۆ پاکردنەوە و ھەڵگرتنەوەی ئەو مینە چێنراوانە نادات.\nئاوی شارەکانی ھەرسین، خۆرەمئاوا و ئێسلام ئاوای غەرب رەش و بۆ خواردنەوە نابێت.\nبە ھۆیی خۆڵ بارینەوە زیاتر لە ٥٦ ھەزار ھێکتار لە دارستانەکانی ئێلام لە ۱۰ لەسەد تا ۱۰۰ لەسەد ویشک بوون.\nخۆکوژیی، کوشتن و ھەڵەی پزیشکی.\nکچێکی ۱۰ساڵان بە ناوی لەیلا لە دیواندەرە خۆی کوشت.\nکرێکارێک لە سەقز کە خێزاندار بوو، خۆی کوشت.\nدوو کچی گەنج بە ناوەکانی کاڵێ عەزیزی و لەیلا جەلالی لە سیلوانا خۆیان کوشت.\n۲۱ خاکەلێوە کچێکی ۱۷ ساڵان بەناوی دڵشاد بەدەستی براکەی کوژرا.\nدوو کوری ۱٦ و ۱۷ ساڵان بە ناوەکانی عەبدولا جەھان و عەبدولکەریم ئەمیری لە گوندەکانی سەر بە ورمێ خۆی کوشت.\n۲۱ خاکەلێوە یەحیی ئەحمد نژاد مامۆستا لە گوندی گردوان خۆی کوشت.\n۳۱ خاکەلێوە خالید.م لە سەقز خۆی کوشت.\n۲٤ خاکەلێوە مەریەم.ع لە گوندی یارڵی مەھاباد خۆی سوتاند.\nشکوفە فەتح ئاادی ۱۳ ساڵان لە لورستان بە ھۆی ھەڵەی پزیشکەکان گیانی لەدەست دا.\n۲٥ خاکەلێوە خەدیجە مورادی ۲٨ ساڵان لە کانی دیناری مەریوان خۆیی سوتاند.\nمنداڵێکی ۱۲ ساڵان لە گوندی چالاب بە ھۆی ھەڵەی پزیشکی گیانی لەدەست دا.\nھەینی ۱۰ گوڵان گەنجێکی ۲۳ ساڵان لە مەریوان خۆی کوشت.\nھەر لەو رۆژە و لە کرماشان ژنێک خۆی کوشت.\nلە کۆتایی دا کۆمەڵەی مافی مرۆڤی کوردستان داوادەکات لەگەلی کوردستان، لە رۆژھەڵاتی کوردستان بۆ بەدی ھێنانی مافەکانیان تێ بکۆشن و ھەوڵ بدەن زوڵم و ناعەدالەتیەکانی کۆماریئیسلامی ئێران دەرحەق بە گەلی کورد بە گوێی جیھانیان بگەیێنن.


كۆمەڵانی خەڵكی كوردستان لەدوای هەڵبژاردنەوە تا مەزرۆی ئەوەبوون بەزووی پەرلەمانی هەڵبژێردراوی كوردستان بكەوێتە گەڕ و دەست بەكار بێت بۆ پێك هێنانی كابینەی (9) كارنامەی خۆی ڕابگەیەنێ لایەنەكان ئەو بەڵێنانەی داویانە بە خەڵك لەبانگەشەی هەڵبژاردندا بیخەنە كارنامەی حكومەتی نوێ ی هەرێم.\nچین و توێژەكانی كۆمەڵگای كوردستان لەچاوە ڕوانی و دڵە ڕاوكێدابوون بەجۆرێك دواكەتنی كاریگەری هەبووە بۆ دواكەوتنی جوڵەی بازاڕ و بازرگانی و وەبەر هێنان تەنانەت لەڕوی دەرونیشەوە كاریگەری هەبوەە بۆ سەر كۆمەڵانی خەڵكی كوردستان.\nبەڵام خۆشبەختانە سەرئەنجام یەكێتی و پارتی گەیشتنە ڕێكەوتنی بۆ پێك هێنانی حكومەتی بەبەشداری بزوتنەوەی گۆڕان.\nواژوكردنی رێكەوتننامەی یەكێتی و پارتی بۆ پیك هێنانی حكومەت مژدە بەخش بوو بۆ كۆمەڵانی خەڵكی خەڵكی كوردستان دڵنیابوون كە سەقام گیری ئیداری و سیاسی و ئارامی و خۆشگوزەرانی بۆ هەرێمی كوردستان لەچوار ساڵی حوكم ڕانی داهاتوو.\nئەم ڕێكەوتنامەیە جوڵەی بازاڕ و بازرگانی خستە بازاڕەكانی هەرێمی كوردستان.\nئەوەی ماوە پێك هێنانی حكومەتە لەسەر بنەمای هاوبەشی ڕاستەقینە و بەگەڕخستنی سەرجەم دام و دەزگاكانی میری خۆمان لەسەر شێوازی كارنامەی چاكسازی و پاكسازی و بۆ خزمەتی زیاتری سەرجەم چین و توێژەكانی كۆمەڵگەی كوردستان حكومەتی تۆكمەی پیتەو دابمەزرێ،بەتایبەتی لەم بارودۆخە هەستیارەدا كەناوچەكە پیادا تێ ئەپەڕێ هەرێمی كوردستان پێویستی بەسەقام گیری ئابوری و ئیداری و سیاسی سەقام گیری ئارامی و ئاشتی هەیە بۆ ئەوەی هەرێمی كوردستان لەهەر ئەگەرێكی نەخوازراو سەركەوتوانە دەربازبێت.\nبازرگانی و كاسبكاران


رێگاي ئێوه خۆڕھه ڵاتي ناوين » ئاسایشی سلێمانی نمایشكردنی فیلمی شەڕی خەندەقەکانی قەدەخەکرد\n01 کانونی دووهەم 2020\nکد خبر 1831\nئاسایشی سلێمانی نمایشكردنی فیلمی شەڕی خەندەقەکانی قەدەخەکرد\nئیدارەی سینەما سالم رایدەگەیەنێت، هێزەكانی ئاسایشی سلێمانیی رێگری لە نمایشكردنی فیلمی “لەپێناو ئازادیدا” دەكەن، ئەوەش لەكاتێكدایە بڕیارە بوو رۆژی سێشەممە فیلمەكە نمایش بكرێت.\nلە رونكردنەوەیەكی سینەما سالم-دا هاتوە “دوای ئەوەی بڕیاربوو سینەما سالم لە شەوی سەری ساڵدا فیلمی “لەپێناو ئازادیدا”، لە دەرهێنانی ئەرسین چەلەك نمایش بكات، رۆژی، دووشەممە بە پاساوی ئاسایش و ئارامی شار” لە لایەن ئاسایشی سلێمانییەوە ئاگادار كراینەوە كە “نابێت ئەو فیلمە نمایش بكرێت”.\nئیدارەی سینەما سالم جەختیكردوەتەوە، “فیلمی “لەپێناو ئازادیدا” گێڕانەوەی ڕووداوێكی مێژووی نیشتمانەكەمانە و فیلمی گێڕانه‌وه‌ی 100 رۆژ گه‌مارۆدانی ناوچه‌ی سوری ئامه‌ده، له‌لایه‌ن حكومه‌تی توركیا له ساڵی 2016، كه تیایدا ژماره‌یه‌كی زۆر له گه‌نجانی كورد له‌و شارۆچكه‌یه‌دا کوژران.\nشایانی باسە شەڕی خەندەقەکان کە پەکەک و تورکیا پێکەوە دەستیان پێکرد و بوونە هۆی خاپوورکردنی چەندین شار و دەیان گوند و ناوچە لە باکووری کوردستان ئەنجامەکەشی جگە لەم هەموو کاولبوونەی مادی، بووە هۆی کوژرانی سەدان کەس و ئاوارە بوونی سەدان هەزار کەسی دیکە. ئەم فیلمە لەپەنجەرەی پەکەکەوە ئەو رووداونە دەگێڕێتەوە کە قارەمانەکەی پەکەکە و داگیرکەرەکەش تورکیا بەڵام لەکۆتایدا قارەمانەکە هەڵدێت و خەڵکەکەش ئەوەی کوژراو و بریندار و ئاوارە بوو بوو و ئەوەشی ما دەستەئەژنۆ چاو لە ئاسۆی تاریک دەکات.\nبرچسب ها : پەکەکە , تورکیا , سلێمانی , سینەما سالم , شەڕی خەندەقەکان , قەدەخە , لەپێناو ئازادیدا


پرد » DidiMn\nسەرەتا / چیرۆک/کتێب / پرد\nهات. هێواش پنتی ئاسنینی گۆچانەکەی پێدا کێشام، پاشان دەستی برد بۆ لنگی پاڵتۆکەم و ڕێکی خست. پنتی گۆچانەکەی نوقمی قژە پرژەکەم کرد و لێگەڕا ماوەیەکی زۆر وا بمێنێت. کاتێک تەماشای دەوروبەری دەکرد، گومانەکانی لەبیر بردمەوە. بەڵام دواتر (لە بیرکردنەوەدا لە دووی بووم بەسەر شاخ و دۆڵەکاندا) بە هەردوو پێیەکانی بازیدایە نێوەندی جەستەم. لە تاو ئازار کەوتمە لەرزین. نائاگا لەوەی چی دەگوزەرێت. کێ بوو؟ منداڵێک؟ خەونێک؟ ڕێبوارێک؟ خۆکوژێک؟ فریودەرێک؟ وێرانکارێک؟ ئاوڕمدایەوە تا بیبینم. پردێک ئاوڕبداتەوە! هێشتا تەواو ئاوڕمنەدابووەوە کاتێک دەستم کرد بە کەوتن. کەوتم. لە ساتێکدا لێک ترازام و چەقیمە ناو ئەو بەردە تیژانەی هەموودەم لەنێو ئاوە بەخوڕەکەدا، ئارام چاویان تێم بڕی بوو.\nDidiMnStory, Kafka, the bridge,


Friday, 06.28.2019, 5:38\nلەدوای دەیان ساڵا لە خەبات و قوربانیدان و چەندان مەرگەساتی گەورە كەبەسەر ئەم گەلە ستەمدیدەیە هاتوە لەلایەن نەیارو ناحەزو دوژمنەكانیەوە، وابۆچارەكە سەدەیك زیاترە لە هەرێمی كوردستان كورد خۆی حوكمی خۆی ئەكات كە ئەمەش هیواو ئاواتی لە مێژینەی تاك بەتاكی كۆمەڵانی خەڵكی كوردستان بوە، بەڵام ئەوەی مایەی لەسەروەستان و جێگای تێڕامانە دەیان ساڵە لایەنە سیاسیەكان لەم ووڵاتەدا بانگەشەی ئازادی و دیموكراسی و خزمەت ئەكەن، وەدژایەتی خۆیان بۆ قۆرخكاری و دكتاتۆریەت و پاوانخوازی دەر بڕیوە .\nئەوەی لەبەرنامەو دروشم و بانگەوازیاندا گوێبیستی بووین لە شاخ و شار ئەوەبوو كە ئەبێت حیزب هۆكاربێت بۆ خزمەت وە لەشاریش ئەیان ووت حكومەت بۆ خزمەت و پێشكەوتنی ووڵاتە بەڵام بەداخەوە پێچەوانەكەی ڕاست دەرچوو لێرە لەم هەرێمەدا هەمووشتێك پێچەوانەیە لێرە هاووڵاتیان و داهات و دەسەڵات و ئەزموون و سەرجەم جومگەكان بۆ خزمەتی حیزب بەكارهاتوون و تەنانەت خودی حیزبەكەش بۆ خزمەتی بنەماڵەیەك یان چەند بنەماڵەیەك یان لەناو بنەماڵەكەشدا بۆچەند كەسانێكی دیاریكراو بەكا هاتووە .\nلەم هەرێمەی ئێمەدا هەموو پێوەرەكان جیاوازن ئەگەر بەوردی سەیری سەرجەم سێكتەرەكانی ئەزموونی حوكمڕانی بكەین لەووڵاتدا ئەگەر نەڵێین هەمووی ئەوە بەدڵنیاییەوە زۆربەی زۆری لەژێر چەندان پرسیاری جدی دایە\nكەرتی داهات و سامانی سروشتی لەوو ڵاتێكی دەوڵەمدا و لەسەر دەریایەك لەنەوت لەم هەرێمەدا هاووڵاتیان بۆ سەرمای زستان بەرمیلێك نەوتیان دەستناكەوێت وەسەرجەم سوتەمەنیەكانی تریش كە ژیانی ڕۆژانەی هاووڵاتیانی لەسەربەندە ئەبینین هەم لە ڕووی نرخەوە گرانە هەم لە ڕووی كوالێتیەكەیەو زۆر لاوازەو چەندان كێشەی دروستكردوە ئەوە لەڕوی ناشەفافی داهات و دارایی ئەم كەرتە وە هەرمەپرسە لە كوێی دنیادا هەبوو تۆنەوت بفرۆشیت بەڵام نەك هاووڵاتیەكانی بەڵكو نەوەكانی داهاتوشی لەسەری قەرزاربن.\nئەگەر سەیری كەرتی كشتوكاڵ بكەین لە ووڵاتێكی وەك كوردستان كە خاكێكی بەپیت و بارانێكی زۆر بەڵام بەداخەوە بەهۆی نەبونی پلان بۆسوود وەرگرتن لەم كەرتە زیندوە ئەبینین پێداویستی زۆر سادەی ڕۆژانە وەك سەوزەو میوە ئەبێتلەدەرەوە هاووردە بكرێت لە كاتێكدا ئەگەر پلان هەبوایە ئەبوایە هەناردەبكرایە بۆدەرەوە.\nلە ڕووی كەرتی پەروەردەو خوێندنەوە هەموومان ئەبینین چ كارەساتێكە خەریكە خوێندنی تایبەت جێگای خوێندنی گشتی ئەگرێتەوە كە ئەمەش دواجار تەناو تەنها ئەوانە لێی سود مەندن كە باری دارایان باشە ئەمەش ئەبێتە هۆی دروستكردنی جیاوازی چینایەتی و نا ئومێدكردنی هاووڵاتیان لەم كەتە گرنگ و هەستیارە بۆ پەروەردەو پێگەیاندن وپێشكەوتن و خزمەتكردن .\nكەرتی ئاوەدانكردنەوە سەیر ئەكەین و هەموومان ئەزانین كەنەك لە ئاستی پێویستدا نیە بەڵكو زۆر لاوازە لەم باران زۆریەی ئەمساڵدا شار بێ ئاوە پارك و درەختەكان مەترسی ووشك بونیان لەسەرە كارەبا هەموان ئەزانین چۆنە لە شیرنی خەوی هاوینا هەزاران مناڵی ساوا كەكارەبا ئەبڕێت لە عارەقدا شەڵاڵ ئەبن ئەمە تاوانی كێ یە بیست و هەشت ساڵە ئەزموونی حوكمڕانیت هەبێت ئاو كارەبات پێ دابین نەبێت .\nئەگەر سەیری كەرتی تەندروستی ئەكەین چەندین جار نەخۆش گەیەنراوەتە نەخۆشخانەكان ووتویانە دەرمانمان نیە بڕۆن لەدەرەوەبیكڕن ئەگەر سەیری خاڵەكانی پشكنین و كەلو پەلە هاووردەكان ئەكەیت زۆر جار ماوەیان بەسەر چوە و بەسەر هاووڵاتیانی ئەم هەرێمەی ئێمەدا ساغ ئەكرێتەوە.\nئەگەر سەیری دامو دەزگا دادوەریەكان ئەكەیت بەداخەوە تاوان باران وەك بەرزەكی بانان بۆی دەر ئەچن و ئەسوڕێنەوەو بێتاوانانیش سزا ئەدرێن هەر ڕۆژەو بینەرو بیسەرو خوێنەری هەواڵێكی جەرگ بڕو مەترسیدارین كە سەرو گیان و ماڵی هاووڵاتیان بەداخەوە لەمەترسیدایە .\nئەو فەزا ئازادەی كە شانازی پێوە ئەكەن و پێمان ئەفرۆشنەوە ئەوەیە كە بەڕوێوەبەری قوتابخانەبك دانانرێت ئەگەر پشتیگری كۆمیتەو لق و ناو چەی نەبێت ئەوەیە كە خاوەن قەڵەمە ئازاكان دەستگیر ئەكرێن و شەهید ئەكرێن .\nئەمانە نومەیەكی كەمن لە هەزاران دیاردەو نوموونەی ئەزموونی حومكڕانی ئەم ووڵاتە هەموشی بەهۆی ناكامڵی عەقڵی سیاسی و ئیداری دەسەڵاتادارانی ئەم هەرێمەوەتوشمان بوە كە هۆكارەكەی تێكەڵاوبوونی حیزبە بەسەرجە كایەكانی ژیان و دامو دەزگاكانی حوكمڕانی ئەوەش حكومەتی توشی ئیفلیچی كردوە و دواجاریش هاووڵاتیان باجەكەی ئەدەن .


كۆمسیۆنی باڵای سەربەخۆی هەڵبژاردن و راپرسی هەرێم – تۆڕی میدیایی خەڵک\nکلیلە وشەی "كۆمسیۆنی باڵای سەربەخۆی هەڵبژاردن و راپرسی هەرێم"\nسبەی كۆمسیۆن بەدواداچون دەكات لەسەر سكاڵاكانی هەولێر و سلێمانی\nخەڵك-ئارام سەردار وتەبێژی كۆمسیۆنی باڵای سەربەخۆی هەڵبژاردن و راپرسی هەرێم ڕایدەگەیەنێت ، تیمەكانی كۆمسیۆن بەردەوامن لەكارەكانیان بۆ وردبینیكردن و كۆكردنەوەی داتاكان لەسەر فۆرمی ژمارە ٥٣ بۆ...\n“مەهێڵن ساختەكاری بكرێت، ساختەكاری خیانەتی نیشتمانیە”\nخەڵك بڕیاردەی كۆمیسیۆنی باڵای سەربەخۆی هەڵبژاردن و ڕاپرسی هەرێم دەڵێت: ئەگەر لەهەر جێگایەك ئاژاوەگێڕی كرا، دەنگدان ڕاگرن تا وەزعەكە ئاسایی دەبێتەوە. ئیماعیل خورماڵی، بڕیاردەی كۆمیسیۆنی باڵای...\nقەوارە سیاسییەكان ١١ سكاڵایان تۆماركردوە\nخەڵك-ئارام سەردار بەرێوەبەری فەرمانگەی هەولێری كۆمسیۆنی باڵای سەربەخۆی هەڵبژاردن و راپرسی رایگەیاند، ١١ سكاڵا لەلایەن قەوارە سیاسییەكانەوە تۆماراون. ئارام نەجمەدین بەرێوەبەری فەرمانگەی هەولێری كۆمسیۆنی باڵای سەربەخۆی...\nكۆمسیۆن وردەكاری رۆژی دەنگدانی تایبەتی بۆ هەڵبژاردنەكانی هەرێم ئاشكرا كرد\nخەڵك-ئارام سەردار ئەنجومەنی كۆمسیاران و ژمارەیەك لەرێكخراوە نێودەوڵەتییەكان لەهەولێر كۆبونەوەو سەرۆكی كۆمسیۆنیش رایگەیاند، ٢٢ رێكخراوی نێودەوڵەتی چاودێری پرۆسەی هەڵبژاردنەكانی پەرلەمانی كوردستان دەكەن. هەندرێن محەمەد سەرۆكی كۆمسیۆنی...\nكۆمسیۆن، سەبارەت دەنگدان و جیاكردنەوەی دەنگەكان چەند زانیاریەك دەخرێتەڕوو\nكۆمسیۆنی باڵای سەربەخۆی و ڕاپرسی هەرێمی كوردستان، لە زاری وتەبێژیانەوە، چەند زانیارییەك دەخاتە ڕوو كە پەیوەستن بە ڕۆژی دەنگدان و جیاكردنەوەی دەنگەكان، بە پێی زانیاریەكانیش بۆ...\nژمارەیەك پێشمەرگە هەڕەشەی بایكۆتی هەڵبژاردن دەكەن\nوەزارەتی پێشمەرگە ڕەخنە لە كۆمسیۆنی هەڵبژاردنی هەرێم دەگرێت\nخەڵك- بەشی هەواڵ ژمارەیەك پێشمەرگە لە سنوری سلێمانی و هەڵەبجە هەڕەشەی بایكۆت كردنی پڕۆسەی هەڵبژاردن دەكەن و وەزارەتی پێشمەرگەی حكومەتی هەرێم-یش ئەوە پشتڕاست دەكاتەوە و ڕەخنە...\nكۆمسیۆن بۆ پڕۆسەی دەنگدان 7 بڕیاری نوێی دەركرد\nخەڵك- بەشی هەواڵ كۆمیسیۆنی باڵای سەربەخۆی هەڵبژاردن و ڕاپرسی هەرێمی كوردستان 7 بڕیاری نوێ لەبارەی ڕۆژی دەنگدان و پڕۆسەی دەنگدان لە هەڵبژاردنی پەرلەمانی كوردستان دەردەكات. كۆمیسیۆنی...\nكۆمسیۆن رێگایەك بۆ ئەنجامدانی ساختەكاری ئاشكرا دەكات\nخەڵك-بەشی هەواڵ بەئامانجی رێگری لەساختەكاری و دووبارەكردنەوەی دەنگدان، كۆمسیۆن رێگایەكی دیكە دەگرێتەبەر و داواش لەهاوڵاتیان دەكات هاوكاریان بكەن. ئیسماعیل خورماڵی بڕیاردەری ئەنجومەنی كۆمسیۆنی باڵای سەربەخۆی هەڵبژاردن...\nكێشە لە نێوان هاوپەیمانی و كاندیدەكانی و كۆمسیۆنی هەڵبژاردنەكاندا سەرهەڵدەدات\nخەڵك-بەشی هەواڵ كاندیدێكی لیستی هاوپەیمانی بۆ دیموكراسی‌و دادپەروەری رایدەگەیەنێت، ئەو كاندیدانەی بڕیاری هاوپەیمانی دەشكێنن‌و بەشداری هەڵبژاردنەكان دەكەن، هاوپەیمانی نایاناسێنێت. هاوپەیمانی بۆ دیموكراسی‌و دادپەروەری بایكۆتی هەڵبژاردنەكانی پەرلەمانی...\nپەروەردە بڕیارێك بۆ مامۆستایانی سەر سندوقەكانی دەنگدان دەردەكات\nخەڵك – بەشی هەواڵ بۆ بەشداری كردن لە پڕۆسەی هەڵبژاردنی پەرلەمانی كوردستان كۆمپسیۆن ژمارەیەك هەلی دامەزراندنی بە گرێبەست ڕاگەیاند، كە لە ڕۆژی هەڵبژاردن بەشداری بەڕێوەبردنی پرۆسەكە...


ئێلەگ زەردەكان لە نیوان تەنگژە و بووژانەوەی ئابووریدا | دەزگاى زارى کرمانجى\nكامەران ئیبراهیم شێروانی,\nئێلەگ زەردەكان لە نیوان تەنگژە و بووژانەوەی ئابووریدا\nكامەران ئیبراهیم شێروانی\nمامۆستای زانكۆ،ماستەر لە دارایی\nئێلەگ زەردەكان لەگەڵ رووداوەكانی ئەم دوای فەڕەنسادا زۆرترین باس و خواسی ڕاگەیاندنەكانی بەدوای خۆیدا هێنا، بێگومان لەبەر بوونی گشت هۆیەكانی ڕاگەیاندن كوردستانی خۆشمان بێ بەش نەبوو لە هەواڵی ئێلەگ زەردەكان(لە ڕێگەی میدیاكانەوە كوردستانیان ئاشنابوون بە خواست و داواكانی ئێلەگ زەردەكان)، كە كرێكارو فەرمانبەران و چەندین توێژی تری لە فرەنسا بە ئێلەگ زەردەكانیانەوە شەقامەكانی پاریسیان تەژیكردبوو،لە دەربڕینی ناڕەزایی لە هەمبەر بەرزبونەوەی نرخی سوتەمەنی لەو وڵاتە.\nئەوەی لێرەدا شایەنی ئاماژەپێكردنە خۆپیشاندانی ئەوان وەیاخود چونیەتی ئامادەكاری ئەوان نیە بۆهاتنە سەرشەقام، بەڵكو گرنكی و كاریگەری ئێلەگ زەردەكانە لە ڕەوڕەوی ژیانو بوژانەوەی ئابووری وڵات و بەژداریكرنیانە لە هاوسەنگی و ڕێژەی زیادبوونی بەرهەمی ناوخۆی وڵات، كە لەم ڕێگەیەدا بەشێوەیەكی ئۆتۆماتیكی خۆشگوزەرانی بۆ هاوڵاتیان فەراهم دەكات،گومان لەوەدانیە، كەوا ساڵانە زانكۆ و پەیمانگا حكومی و ئەهلییەكان لەشكرێك لە دەرچوان لەگشت بوارەكاندا پێشكەش بەكۆمەڵگا دەكات، هەر دەرچوێكیان بە شێوەی نەزەری شارەزایی كەم تا زۆر لە بوارەكەی خۆیدا وەدەست خستووە لەو چەند ساڵەی لە كۆلێژ یان پەیماگاكان بوون. بەڵام ئەگەر ئامارێكی ورد لە دەرچوان وەربگرین،ئەوا زۆر بە سادەی بۆمان دەردەكەوێت ئەم دەرچوانەسەرەڕای شارەزاییان لە بواری خۆیاندا هەر بێكار ماونەتەوە وەجێ پەنجەیان خاڵیە لە ڕەورەوەی ژیاندا،ئەوەی جێگەی نیگەرانی و هەڵوەستە لەسەركردنە ڕێژەی دەرچوانی زانكۆ، كە بێكارن ساڵ دوای ساڵ زیاتر دەبن وە دەرفەتی كاریش روو لە كەم بوون دەڕوات. لە ڕۆژگاریكی زوودا لە ساڵانی ۲۰۰۰ تاكو سالی ۲۰۱۰ یش، بڕوانامە تاكە وەسیلە بوو بۆ دەست خستنی كار (چونكە لەبەر هەر هۆكارێك بێت هاوڵاتیان وە دەرچوانی زانكۆ و پەیمانگاكان بەلێشاو دادەمەزران لە كەرتی حكومی، كە ئەمرۆ دوای چەند ساڵێك لەو دامەزراندنە زۆرەی دەرچوان لەلایەن حكومەت، كابینە یەك لەدوای یەكەكان بە دەست ئەم ژمارە زۆرەی فەرمانبەرانی میرییەوە دەناڵێنن)، وە كەرتی تایبەتیش زۆر كزو لاواز بوو،ئەگەر نەلێین هەر بوونی نەبوو، بەڵام ئەوەی ئەمڕۆ هەلی بە دەستخستنی كار بۆ گەنجەكانمان و بە تایبەتی دەرچوانی زانكۆ و پەیمانگاكان ئاسانتر دەكات جگە لە بوونی بڕوانامە (كە بە بڕوای من لەداهاتویەكی زوودا بڕوانامە زۆر ڕۆل نابینێت لە بەدەست خستنی كار) ، بوونی ئەزموونی كار توانای كاركردنە.\nكەواتە لەپاڵ بڕوانامە دەبێت قوتابیان ئەزمووندار بكرێن لە توانای ئەنجامدانی كار لەڕووی كردارییەوە نەوەك تەنها لایەنی تیۆری فێربكرێن. وەدەبێت ئێلەگ زەردەكان بۆ بازاری كار بەرهەم بهێندرێن نەوەك تەنها دەرچووی بەشێك بیت وەخاوەن بروانامە بیت، چونكە كوردستان خاوەن توانای مرۆیی لەبن نەهاتوە بە بەراوورد لەگەڵ وڵاتانی تر.پێكهاتەی كوردستان ڕێژەی ۸۰٪ بەرەو سەر گەنج لەخۆ دەگرێت، گەر بێت و ئەم ڕێژەیە،ڕێژەیەكی كەمیش بخرێتە سەركار (دەرفەتی كاریان بۆ بڕەخسێنرێت)ئەوا بێگومان كارگەریەكی زۆر دەخاتە سەر بوژانەوەی ئابووری كوردستان.زۆر بەداخەوە گەنجی كورد وا لێڕاهاتوە یاخود وا لێڕاهێنراوە، كەوا ئەگەر لە كەرتی حكومی دانەمەزرێت ئەوا بێكارە، بۆیە هەنگاوی یەكەم دەبێت ئەم بیرۆكە هەڵەیە لە هزری تاكی كورد بە تایبەت گەنجەكان دەربهێنرێت، كاركردن لەلایەن پیرۆز و خۆشەویست بكرێت بۆ ئەوەی تەنها بیریان لە دامەزراندن نەبێت،وە تەنها بۆ ئەوە نەخوێنن، كە لەكەرتی گشتی دابمەزرێن . لە دونیایی ئەمڕۆدا دەستی كار وە بوونی سەرمایەیی مرۆیی گەورەترین كێشەیە، وڵاتانی پێشكەوتووش بەدەست كەمی ئەم سەرمایەوە دەناڵێنن.\nبۆیە بەكارهێنانی ئەم سەرمایە مرۆییە، كە لە كوردستان هەیە بەشێوەیەكی سیستەماتیك و دروست چەندان كاریگەری ئەرێنی و چەندان سوودی بۆ وڵات دەبێت وەكو:١_كەمكردنەوەی تاوان لە ناو كۆمەڵگەدا.\n٢_بووژانەوەی ئابووری وڵات.\n٣_كەمكردنەوەی نەخۆشیە دەروونیەكان (بەپێی چەند توێژینەوەیەك، كە ئەنجامدراون بێكاری هۆكارێكی سەرەكی نەخۆشیە دەرونیەكانە).\n٤_زیادكردنی بەرهەمی ناوەخۆ.\n٥_ كەمكردنەوەی هەڵگەڕانەوە ویاخیبونی گەنجان لە حكومەت. ئەم خاڵانەوە چەندانی تر.


شیکه‌ره‌وان ده‌ڵێن هاوسه‌نگی ده‌سه‌ڵات له واشنتن ده‌گۆڕدرێت\nپێشبڕکێی سه‌نه‌ت له سه‌رانسه‌ری وڵات له سه‌ر 37 کورسییه. شاره‌زایان ده‌ڵێن پێشبڕکێی توند له ژماره‌یه‌ك له ویلایه‌ته‌کان له رۆژئاوای وڵات وه‌ك کالیفۆرنیا ده‌توانیت یارمه‌تی کۆماریه‌کان بدات زۆرینه له سه‌نه‌ت به‌ده‌ست بهێنن. بۆ ئه‌مش، پێویسته کۆماریه‌کان 10 کورسی ببه‌نه‌وه. به‌ڵام ڕاوه‌رگرتنه گشتییه‌کان نیشان ده‌دن ئه‌مه سه‌خته روبدات.\nپێده‌چێت گۆڕانکاری له ئه‌نجومه‌نی نوێنه‌ران بێته دی. پێشبڕکێ له‌سه‌ر هه‌ر 435 کورسی ئه‌نجومه‌نی نوێنه‌رانه. زۆربه‌ی شیکه‌ره‌وان ده‌ڵێن کۆماریه‌کان ده‌توانه‌ن 39 کۆرسی پێویست ببنه‌وه تا زۆرینه‌ی ئه‌نجومه‌نی نوێنه‌رانیان بکه‌وێته ده‌ست.\n ئه‌نجومه‌نی نوێنه‌ران به زۆرینه‌ی کۆماری کاری سه‌رۆك ئۆباما و پارتی دیموکرات قورس تر ده‌کات به‌رنامه‌ی کاریان له کۆنگرێس سه‌ربخه‌ن.\nیه‌کێک له نزیکترین پێشبڕکێ له ویلایه‌تی نێڤادایه که له‌و‌ێ رێبه‌ری زۆرینه له سه‌نه‌ت هه‌ری رید روبه‌روی به‌رهه‌لستی سه‌خت ده‌بێته‌وه له لایه‌ن خه‌باتکاری کۆنه‌پارێز و کۆماری شا‌رۆن ئه‌نگل. ویلایه‌تی نێڤادا زۆرترین راده‌ی بێکاری له وڵات هه‌یه و هه‌روه‌ها به‌رزترین ڕێژه‌ی هه‌یه له‌و خاوه‌ن خانوانه‌ی که نه‌یانتوانیوه قیستی مانگه‌ی خانو بده‌ن و له ئه‌نجام خانویان له ده‌ست دا. زۆربه‌ی ڕاوه‌رگرتنه‌کان ئه‌نگڵ به جیاوازیه‌کی زۆر که‌م له پێشه‌وه نیشان ده‌ده‌ن.\nله‌سه‌رانسه‌ری و‌ڵات، هه‌ردوو پارتی ریکلامی خراپیان له‌سه‌ریه‌کتر بڵاو کردۆته‌وه.\nسه‌رۆک ئۆباما و خانمی مشێڵ ئوباما له لایه‌ك و پاڵێوراوی پێشوی جێگری سه‌رۆک سارا په‌یلن-ی کۆماری به ناو ده‌نگده‌ران داگه‌ران له ده‌می هه‌ڵمه‌تی پێشبڕکێ.\nسه‌رۆك ئۆباما به‌رده‌وام به‌ڵێنی خۆی ئی هه‌ڵمه‌تی پێشبرکێ به بیر ده‌نگده‌ران هێناوه که گوتبوی گۆڕان دێنیته واشنتن." ئه‌گه‌ر هه‌مو ئه‌و که‌سانه‌ی له پێناو گۆڕان له ساڵی 2008 ده‌نگیان دا ئه‌مساڵ له 2010 ش ده‌نگبده‌ن وا ئێمه هه‌ڵبژاردن ده‌بێنه‌وه."\nده‌نگده‌رێك له کالیفۆرنیا به ناوی که‌ره‌ن وێستله‌ند ده‌ڵێت ئه‌و پشتگیری له‌پاڵێوراوه کۆماریه‌کان ده‌کات له‌به‌ر باری لاوازی ئابوری و ئه‌وه‌ی ئه‌و به گفتی جێ به جێ نه‌کراوی سه‌رۆك ناوی برد.